**Έκθεση της Επιτροπής Κρατικών Βραβείων Λογοτεχνίας (εκδόσεις 2023)**

Η Επιτροπή Κρατικών Βραβείων Λογοτεχνίας, καθώς ολοκλήρωσε τις εργασίες της για το δεύτερο έτος της θητείας της, ανακοινώνει δημόσια την επιλογή τίτλων της εκδοτικής παραγωγής του 2023 με τις βραχείες λίστες βιβλίων στις έξι θεματικές κατηγορίες (μυθιστόρημα, διήγημα-νουβέλα, ποίηση, δοκίμιο-κριτική, μαρτυρία-βιογραφία-χρονικό-ταξιδιωτική λογοτεχνία, πρωτοεμφανιζόμενοι συγγραφείς). Τα μέλη της Επιτροπής κατέβαλαν, όπως και πέρυσι, κάθε δυνατή προσπάθεια ώστε να επιταχυνθούν οι διαδικασίες και έτσι να μειωθεί το διάστημα ανάμεσα στο έτος της βιβλιοπαραγωγής και τον χρόνο κρίσης των βιβλίων και επιλογής των προς βράβευση.

Προκειμένου να επιλεγούν τα υποψήφια προς βράβευση βιβλία και συγγραφείς εξετάστηκαν οι τίτλοι που περιλαμβάνονται στους καταλόγους της Εθνικής Βιβλιοθήκης της Ελλάδος, στην ιστοσελίδα της ΒΙΒΛΙΟΝΕΤ και σε άλλες σχετικές ιστοσελίδες και ιστοτόπους. Επίσης εξετάστηκαν όλοι οι τίτλοι βιβλίων που κατατέθηκαν απ’ ευθείας από τους εκδότες ή τους συγγραφείς τους στη Διεύθυνση Γραμμάτων του Υπουργείου Πολιτισμού. Όπως και κατά το προηγούμενο έτος, οι κατάλογοι της ΕΒΕ επέτρεψαν στα μέλη της Επιτροπής να σχηματίσουμε μία ευρεία, όχι όμως πλήρη εικόνα της εκδοτικής παραγωγής του 2023, αφενός λόγω της μη καταγραφής τίτλων και αφετέρου της εσφαλμένης καταγραφής σε κατηγορίες. Έτσι οι εργασίες της Επιτροπής δυσχεραίνονται από την έλλειψη ακριβούς καταγραφής και χαρτογράφησης της εκδοτικής παραγωγής και γι’ αυτό τον λόγο χρειάστηκε να γίνει συμπληρωματική ατομική και συλλογική έρευνα.

Η κρίση των τίτλων και η κατάρτιση τόσο αρχικά των μακρών όσο και στη συνέχεια των βραχειών λιστών έγιναν σύμφωνα με τα κριτήρια πρόκρισης και αποκλεισμού τα οποία ορίστηκαν κατά την πρώτη συνεδρίαση της Επιτροπής για την κρίση του εκδοτικού έτους 2023 (στις 12 Ιουλίου 2024) και καταγράφηκαν στο αντίστοιχο πρακτικό της Επιτροπής.

Σε γενικές γραμμές η βιβλιοπαραγωγή του 2023 ήταν πλούσια σε αριθμό βιβλίων στις περισσότερες κατηγορίες. Σε ό,τι αφορά την ποιοτική διάσταση υπήρχαν προφανώς αποκλίσεις μεταξύ των κατηγοριών. Οι κατηγορίες βιβλίων που συνολικά παρουσίασαν την περισσότερο ποιοτική εικόνα είναι εκείνες του **δοκιμίου-κριτικής** και της **μαρτυρίας-βιογραφίας-χρονικού-ταξιδιωτικής λογοτεχνίας**.

Στο **μυθιστόρημα,** όπως και στο έτος 2022, η ποσοτικά πλούσια σχετική παραγωγή εξακτινώθηκε προς ποικίλα θεματικά πεδία, τα πλείστα όμως συντονισμένα με τους θεματικούς τόπους που έχουν παγιωθεί στη μυθιστορηματική παραγωγή των τελευταίων ετών: από τη σύγχρονη κοινωνική πραγματικότητα στο ιστορικό παρελθόν, το εγγύτερο (των τελευταίων δεκαετιών) ή το απώτερο. Νεότεροι συγγραφείς δημιουργούν θετικές προοπτικές για την εξέλιξη του έργου τους, διεκδικώντας μία διακριτή θέση δίπλα στα έργα καταξιωμένων μυθιστοριογράφων. Το 2023, πάντως, δεν εμφανίστηκαν αξιόλογοι πρωτοεμφανιζόμενοι πεζογράφοι.

Αρκετά έργα της λογοτεχνικής συγκομιδής του 2023 δείχνουν τη διαπερατότητα μεταξύ των ειδών, ό,τι ονομάζεται υβριδικότητα, που παρατηρήθηκε και κατά τα προηγούμενα έτη (π.χ. μυθιστορήματα στο μέγεθος νουβέλας ή το αντίστροφο, ποιητικά έργα σε πεζό λόγο και με εμφανή αφηγηματικά στοιχεία, πεζά ποιήματα με δοκιμιακό λόγο κ.α.). Αυτή η διαπερατότητα αφορά και τα βιβλία της κατηγορίας **διήγημα-νουβέλα**, όπου, σε ό,τι αφορά το πεζογραφικό είδος στο σύνολο της εκδοτικής παραγωγής, εντοπίζονται τα πιο δυναμικά στοιχεία αναζήτησης θεμάτων, γλωσσικών και αφηγηματικών μορφών και εκφραστικών τρόπων, σε σύγκριση με τη συγκομιδή στο μυθιστόρημα. Ειδικότερα ως προς τη θεματική περιοχή, αυτή εκτείνεται, όπως και στη βιβλιοπαραγωγή του 2022, από θέματα που εστιάζονται στην εντοπιότητα και σε σύγχρονα κοινωνικά ζητήματα αιχμής μέχρι ποικίλα εσωστρεφή και εξωστρεφή ζητήματα που φτάνουν ως τα όρια του παγκοσμιοποιημένου πλέον κόσμου μας.

Στην **ποίηση** επίσης πλούσια είναι ποσοτικά, όπως και κατά το έτος 2022, η εκδοτική παραγωγή, με την πολύ ενδιαφέρουσα συνύπαρξη άξιων ποιητών, που έχουν διαγράψει δεκαετίες γόνιμης ποιητικής πορείας, και λιγότερο ή περισσότερο νεότερών τους ποιητών που προφανώς διαφοροποιούνται από τους παλαιότερους στα θέματα, στη γλώσσα, στη φόρμα, στις αντιλήψεις. Ανεξάρτητα, πάντως, από αυτές τις εμφανείς και συνάμα γόνιμες διαφοροποιήσεις, η συνολική θεώρηση της ποιητικής παραγωγής επαληθεύει τη σταθερά υψηλή ποιοτική στάθμη της σύγχρονης ελληνικής ποίησης. Η εμφάνιση πολλών πρωτοεμφανιζόμενων ποιητών και ποιητριών, ηλικιακά κάτω των 35 ετών ή και μεγαλύτερων, δείχνει το αμείωτο ενδιαφέρον για τον ποιητικό λόγο, σε βαθμό τέτοιο ώστε να δημιουργείται το ερώτημα αν υπάρχει ανάσχεση της στροφής-προτίμησης των νέων λογοτεχνών προς την πεζογραφία.

Στην κατηγορία **δοκίμιο-κριτική** επαληθεύτηκε και με την εκδοτική παραγωγή του 2023 η σταθερή άνθιση της συστηματικής μελέτης στην Ελλάδα, τόσο της φιλολογικής, με θέματά της αντλημένα από τον χώρο της νεότερης ελληνικής λογοτεχνίας, όσο και γενικότερα της μελέτης σε πεδία των ανθρωπιστικών και κοινωνικών επιστημών, από την Ιστορία μέχρι τις πολιτικές επιστήμες. Αντιθέτως, στο δοκίμιο, τόσο το λογοτεχνικό όσο και γενικότερα το φιλοσοφικό ή το κοινωνικό δοκίμιο, η παραγωγή, για άλλη μία χρονιά, όπως και το 2022, μειώνεται, κι αυτό προφανώς οφείλεται κυρίως στην εξειδικευμένη, επιστημονική στη μεγάλη πλειονότητα των περιπτώσεων, σκοπιά από την οποία γράφονται τα βιβλία της κατηγορίας.

Στην κατηγορία **μαρτυρία-χρονικό-βιογραφία-ταξιδιωτική λογοτεχνία** συνυπάρχουν πολλά ενδιαφέροντα βιβλία στα τρία πρώτα υποείδη, καθώς, όπως παρατηρήθηκε και το 2022, η ταξιδιωτική λογοτεχνία πλέον εμφανίζεται ολοένα και σπανιότερα. Στα βιβλία μαρτυρίας, χρονικού και βιογραφίας η ποικίλη και σύνθετη θεώρηση όψεων της πραγματικότητας τόσο κατά το παρελθόν όσο και στο παρόν ή και συνδυαστικά αποφέρει πολύ αξιόλογα βιβλία φωτισμού ιστορικών περιστάσεων, κοινωνικών ή πολιτισμικών φαινομένων, προσωπικοτήτων, θεσμών, οικονομικών δραστηριοτήτων, όπου η υποκειμενική ματιά, σε συνάρτηση και με το εξατομικευμένο βίωμα, και η αντικειμενική θεώρηση, που διασταυρώνεται με τη συλλογικότητα και τη συστηματική μελέτη, συνδυάζονται γόνιμα.

 Σε ό,τι αφορά μία γενικότερη αποτίμηση των επιμέρους κατηγοριών, στο **μυθιστόρημα**, το **διήγημα-νουβέλα**, την **ποίηση**, το **δοκίμιο-κριτική**, τη **μαρτυρία-χρονικό-βιογραφία-ταξιδιωτική λογοτεχνία** και τους **πρωτοεμφανιζόμενους συγγραφείς,** οι ατομικές αποτιμήσεις των μελών της Επιτροπής, που ακολουθούν σε αυτή την έκθεση, λειτουργούν συμπληρωματικά στο να σχηματιστεί η συνολική εικόνα ανά κατηγορία.

Ως προς τους **πρωτοεμφανιζόμενους** επισημαίνουμε γενικά, όπως και στην έκθεση που αφορούσε τη βιβλιοπαραγωγή του 2022, ότι το ηλικιακό όριο των 35 ετών, έτσι όπως ορίζεται από το άρθρο 40 του νόμου 3905/2010, θέτει εκτός κρίσης ενδιαφέροντα ή και αξιόλογα έργα και συγγραφείς. Η Επιτροπή, ωστόσο, έκρινε ότι μερικά βιβλία πρωτοεμφανιζόμενων συγγραφέων, εν προκειμένω σε ό,τι αφορά το έτος 2023 μόνο ποιητών/ποιητριών, πληρούσαν τα κριτήρια ώστε να περιληφθούν σε βραχεία λίστα.

Με βάση τα παραπάνω, η Επιτροπή συνέταξε τις βραχείες λίστες για τις έξι θεματικές κατηγορίες οι οποίες ανακοινώνονται εδώ μαζί με τις αποτιμήσεις, στη συνέχεια, των εννέα μελών της.

**Ευριπίδης Γαραντούδης (Πρόεδρος)**

H βιβλιοπαραγωγή του 2023 παρέμεινε, όπως και εκείνη το 2022, πληθωρική στην ποσότητά της, ακολουθώντας την αυξητική τάση των τελευταίων ετών, όπως εξάλλου αυτή αποτυπώνεται σε πρόσφατες συστηματικές έρευνες καταγραφής των εκδοτικών δεδομένων. Εμφανίζει, πάντως, ενδιαφέρουσες ποιοτικές παραμέτρους στα διάφορα είδη βιβλίων, αυτά στα οποία επιμερίζονται τα κρατικά λογοτεχνικά βραβεία. Κοινές διαπιστώσεις των μελών της Επιτροπής, έτσι όπως αυτές προέκυψαν μέσα από τις συνεδριάσεις της και διατυπώθηκαν και στην αντίστοιχη έκθεση για το έτος 2022, είναι ότι το ηλικιακό όριο των 35 ετών στην κατηγορία των πρωτοεμφανιζόμενων συγγραφέων δημιουργεί δυσχέρειες στην επιλογή, παραβλέποντας ότι αρκετοί και αρκετές συγγραφείς πρωτοεμφανίζονται σε μεγαλύτερη ηλικία, και γι’ αυτό θα ήταν καλό να καταργηθεί· στην κατηγορία μαρτυρία-χρονικό-βιογραφία-ταξιδιωτική λογοτεχνία συνυπάρχουν και συμφύρονται αποκλίνοντα μεταξύ τους ή και ετερόκλητα κειμενικά είδη, καθιστώντας επίσης δυσχερή την επιλογή και κρίση στη βάση κριτηρίων που να έχουν ενιαίο χαρακτήρα· στην κατηγορία δοκίμιο-κριτική, επίσης, είναι πολύ μεγάλο το εύρος της έννοιας «κριτική», οδηγώντας έτσι στη συμπερίληψη στην κατηγορία μελετών από πολλά επιστημονικά πεδία και μη αναφερόμενων στο κύριο πεδίο της κριτικής αναφορικά με το βασικό αντικείμενο των βραβείων, δηλαδή στη λογοτεχνία. Στην κατηγορία αυτή, τέλος, σαφώς ευστοχότερος θα ήταν, αντί του όρου «κριτική», ο όρος «μελέτη».

Στην κατηγορία της **ποίησης** η εκδοτική παραγωγή υπήρξε πληθωρική, όπως και το έτος 2022 και τα αμέσως προηγούμενα χρόνια. Το αποτέλεσμα είναι η αισθητή ποιοτική ανισότητα μεταξύ των βιβλίων. Ένα μεγάλο μέρος της σχετικής παραγωγής, αυτοεκδόσεις ή εκδόσεις χρηματοδοτημένες εξ ολοκλήρου από τους συγγραφείς τους, ανταποκρίνεται ελάχιστα σε ποιοτικά κριτήρια, τέτοια που να επαληθεύουν στοιχειώδη γνώση των όρων με τους οποίους διαβάζεται και γράφεται η ποίηση. Ωστόσο, γενικά θεωρημένη η ποιητική παραγωγή και του έτους 2023 επαληθεύει το σταθερά υψηλό ποιοτικό επίπεδο της σύγχρονης ελληνικής ποίησης, μέσα από την υψηλής στάθμης αυτοσυνειδησία εκείνων που γράφουν καλή ποίηση, στην αναζήτηση θεμάτων, μορφών, εκφραστικών τρόπων και χάρη στον συγχρονισμό του στοχασμού τους με ερεθίσματα που προκύπτουν όχι μόνο από τα διαχρονικά ζητήματα του ποιητικού λόγου, τα αναγόμενα στην ανθρώπινη κατάσταση, αλλά και από τη σύγχρονη πραγματικότητα τόσο στον τόπο μας όσο και στον παγκοσμιοποιημένο κόσμο μας, συχνά σε ό,τι αφορά τις άσχημες και δυσοίωνες πλευρές της. Η συμπόρευση παλαιότερων καταξιωμένων ποιητών και ποιητριών με νεότερους και νεότερές τους, το έργο των οποίων εμφανίζει διακριτά και δυναμικά στοιχεία εξέλιξης, αφήνει ευοίωνες προοπτικές για το μέλλον της ελληνικής ποίησης. Το δυναμικό παρόν της πιστεύω ότι αποτυπώνεται σε όλα τα βιβλία που περιελήφθησαν στη βραχεία λίστα της ποίησης.

Στην κατηγορία του **μυθιστορήματος** η επίσης ποσοτικά πλούσια παραγωγή, όπως και στο έτος 2022, ευθυγραμμίζεται με τη λογική ενός μέσου όρου σε ό,τι αφορά τα επιλεγμένα θέματα, τις αφηγηματικές και γλωσσικές φόρμες και τους εκφραστικούς τρόπους, όπως αυτά υπαγορεύονται αφενός από τη δημοφιλία του είδους και αφετέρου από την αίσθηση του «επείγοντος» των πεζογράφων να ανταποκριθούν στη ζήτηση για νέα προϊόντα. Υπάρχουν, λοιπόν, ορισμένα ενδιαφέροντα μυθιστορήματα, γραμμένα τόσο από καταξιωμένους πεζογράφους όσο και από νεότερους και αρκετά υποσχόμενους. Αλλά η εστίαση, ακόμα και στα καλύτερα βιβλία της κατηγορίας, όσα περιελήφθησαν στη βραχεία λίστα, σε σχεδόν πάγιες θεματικές περιοχές (η αναδρομή σε δύστηνες ιστορικές περιόδους στη διάρκεια του 20ού αιώνα, τα προβλήματα της σύγχρονης κοινωνικής πραγματικότητας, οι ενδοοικογενειακές και οι έμφυλες σχέσεις κ.α.) μπορεί να εκτιμηθεί και ως συντελεστής στασιμότητας του μυθιστορήματος, αν μάλιστα λάβουμε υπόψη ότι τη μεγάλη πλειονότητα των μυθιστοριογράφων λίγο την απασχολούν αναζητήσεις και κυρίως πραγματώσεις ως προς τη γλώσσα και την αφηγηματική φόρμα. Δείκτης αυτής της στασιμότητας είναι ότι η Επιτροπή δεν περιέλαβε κανένα μυθιστόρημα στην κατηγορία των πρωτοεμφανιζόμενων συγγραφέων.

Τα βιβλία της κατηγορίας του **διηγήματος-νουβέλας**, αντιθέτως, γενικά εξεταζόμενα, διαφοροποιούνται ποιοτικά από το μυθιστόρημα, καθώς σε αυτά η μικρή ή βραχύτερη φόρμα – αν και πλέον υπάρχουν αφηγήματα, όπως παρατηρήθηκε και για τα βιβλία του 2022, που, σε συνδυασμό με την πλοκή των έργων, κινούνται σε ένα μεταιχμιακό όριο μεταξύ του μυθιστορήματος και της νουβέλας – ευνοεί πολύ περισσότερο αισθητές, σε σύγκριση με το μυθιστόρημα, αναζητήσεις γύρω από τα θέματα, τη φόρμα, τη γλώσσα, τους εκφραστικούς τρόπους. Έτσι στην κατηγορία αυτή εντοπίζονται αφηγήματα για τη σύγχρονη ελληνική κοινωνία και τις δυστοπικές της συνθήκες, διηγήματα που αθετούν τη συνήθη πλοκή του είδους, καθώς δεν έχουν κορύφωση, αφηγήματα σε γλωσσικό ιδίωμα νεοηθογραφικής απόχρωσης, όπως και γλωσσικοί πειραματισμοί ποικίλης μορφής. Όλα αυτά τα χαρακτηριστικά διαχέονται στα έργα που έχουν περιληφθεί στη βραχεία λίστα της κατηγορίας. Σε ορισμένα έργα του είδους η νευρώδης, ενίοτε επιθετική γλώσσα, με στοιχεία αργκό, αναμειγνύει θεματικά το ρεαλισμό και το φανταστικό στοιχείο, ακτινογραφώντας τη σύγχρονη ελληνική πραγματικότητα, με έναν εντέλει γκροτέσκο τρόπο από τον οποίο δεν λείπει ο συγγραφικός ακκισμός.

Τα βιβλία της κατηγορίας του **δοκιμίου-κριτικής,** ιδίως όσα έχουν ενταχθεί στη βραχεία λίστα της κατηγορίας, επαληθεύουν την υψηλή στάθμη της συστηματικής μελέτης στην Ελλάδα τόσο στο πεδίο της φιλολογίας όσο και σε λιγότερο ή περισσότερο γειτονικά πεδία των ανθρωπιστικών επιστημών, όπως η Ιστορία. Έτσι και το 2023, όπως και το έτος 2022, προστέθηκαν στη σχετική εκδοτική παραγωγή σημαντικές συμβολές στη μελέτη του έργου νεοελλήνων λογοτεχνών (Καβάφης, Χάκκας) ή στη διεξοδική εξέταση θεμάτων (της μυθικής μορφής της Πηνελόπης), αλλά και σημαντικά έργα εποπτικής θεώρησης ιστορικών θεμάτων. Τα περισσότερα από αυτά τα βιβλία είναι γραμμένα από επιστήμονες του πανεπιστημιακού χώρου, συναρτημένα συνεπώς με την ακαδημαϊκή δραστηριότητά τους, που πάντως διαχέεται και στο μη ειδικό κοινό. Αξιοπαρατήρητο, πάντως, και αξιέπαινο είναι το ότι και άνθρωποι που δεν ανήκουν σε αυτό το επαγγελματικό πεδίο συγγράφουν με συστηματικό τρόπο αξιόλογα έργα της κατηγορίας. Το δοκίμιο, αντιθέτως, ο έτερος συμπληρωματικός πόλος της κατηγορίας, αν εννοηθεί με την έννοια του λογοτεχνικού ή φιλοσοφικού δοκιμίου, παρουσιάζεται πλέον ισχνό, όπως εξάλλου συνέβη και τα προηγούμενα χρόνια.

Στην κατηγορία **μαρτυρία-βιογραφία-χρονικό-ταξιδιωτική λογοτεχνία** αθροίζονται, όπως επισημάνθηκε και στην έκθεση της Επιτροπής για το έτος 2022, ετερόκλητα βιβλία. Γι’ αυτό, όμως, αυτά τα βιβλία παρουσιάζουν ενδιαφέρον, καθώς αποτυπώνουν την ποικίλη διασταύρωση των υποκειμενικοτήτων (των συγγραφέων ως δρώντων υποκειμένων) με την εποπτική θεώρηση κοινωνικών φαινομένων (από τους συγγραφείς ως παρατηρητές ή και μελετητές). Έτσι στη σχετική εκδοτική παραγωγή του 2023 υπάρχουν αξιόλογες συμβολές μαρτυρίας, βιογραφίας και χρονικού με ποικίλα αντικείμενα. Αντιθέτως, δεν υπάρχουν κείμενα ταξιδιωτικής λογοτεχνίας, καθώς το είδος αυτό τείνει να εκλείψει λόγω αφενός της γενίκευσης των ταξιδιών και αφετέρου της διάδοσης του διαδικτύου.

Στην κατηγορία, τέλος, των **πρωτοεμφανιζόμενων συγγραφέων** το ηλικιακά κριτήριο των 35 ετών, έτσι όπως ορίζεται από τον νόμο, συναρτά την πρώτη λογοτεχνική εμφάνιση με την ηλικία, συνεπώς περιορίζει δραστικά την επιλογή μεταξύ των ηλικιακά νέων συγγραφέων. Με βάση τη σχετική εκδοτική παραγωγή του 2023, το ενδιαφέρον εστιάζεται αποκλειστικά στην ποίηση, καθώς δεν εντοπίστηκαν αξιόλογα βιβλία πρωτοεμφανιζόμενων πεζογράφων.

**Ανδρέας Μήτσου (Αντιπρόεδρος)**

Η εκδοτική χρονιά του 2023 χαρακτηρίζεται από την πληθώρα των τίτλων και την πολύπλευρη θεματολογία τους. Όσον αφορά στην **ποίηση**, παρά τον πληθωρισμό των εκδόσεων, δεν υπήρξαν, κατά τη γνώμη μου, κορυφαίες συλλογές, εν τούτοις παλαιότεροι ποιητές επανήλθαν με μεστές καταθέσεις αποσταγμένων βιωμάτων, χαρακτηριστικής τρυφερότητας και βάθους, καθώς επιχειρούν να επανενταχθούν σε μια δυστοπική και αφιλόξενη πλέον γι’ αυτούς νέα πραγματικότητα. Η υπαρξιακή αναζήτηση και καταφυγή στην αισθητική πραγμάτωση των φόβων, η νοσταλγική αναμόχλευση του παρελθόντος, με τις απώλειες και τις ήττες του, λειτουργούν ως τρόπος αποκάθαρσης και αντίστασής τους στην περιρρέουσα χυδαιότητα. Σ’ αυτήν την ενατένιση θα κατέτασσα, μεταξύ άλλων, τον Δημήτρη Κοσμόπουλο, τον Γιάννη Τζανετάκη, τη Μαρία Κούρση, την Αθηνά Παπαδάκη.

 Διαφορετική, όμως, η οπτική του κόσμου από τη Γλυνιαδάκη, τη Γρίβα και τον Στίγγα. Ο εσώτερος πόνος, το τραύμα, η απώλεια, αλλά και η νοσταλγία, αναζητούν νέες μορφές έκφρασης, όπου ο λογικός ειρμός συνεχώς διαρρηγνύεται, η αναζήτηση στρέφεται σε δυστοπικά ψυχικά τοπία, με την Ποίηση να λειτουργεί άλλοτε με ψυχαναλυτικούς τρόπους και άλλοτε με υπερβατικές υπαρξιακές περιπλανήσεις.

 Η κατηγορία του **μυθιστορήματος** έχει να επιδείξει λίγα, πιστεύω, αξιόλογα βιβλία. Ξεχωρίζω το φιλόδοξο, όσο και οιστρήλατο μυθιστόρημα της Μπουραζοπούλου, *Ο Δράκος της Πρέσπας ΙΙΙ. Η Μνήμη του Πάγου*, όπου η εμφάνιση ενός δράκου στη λίμνη της Μεγάλης Πρέσπας αναδιατυπώνει, σε αλληγορικό επίπεδο, τον τρόμο μιας καταστροφικής κλιματικής αλλαγής, τη μεταφυσική αγωνία και ερμηνεία του κόσμου και συστήνει έναν αφύσικο τρόπο διαφυγής σε εξωλογικό επίπεδο. Έτσι η Μπουραζοπούλου επιχειρεί να κατανοήσει τις νέες πραγματικότητες με παράδοξους συναισθηματικούς τρόπους. Η ροή της γλώσσας, πάντως, και του ρυθμού της αφήγησης είναι εντυπωσιακή, νομιμοποιώντας την όποια παραδοξότητα της «ιστορίας» της.

Διαφορετική η θεώρηση του Ηλία Παπαμόσχου, στο μυθιστόρημά του *Ανάληψη*, όπου με ελλειπτικό λόγο και αποσταγμένο συναίσθημα, καταθέτει ένα μεστό όσο και μελαγχολικό αφήγημα. Τα περισσότερα πάντως πρόσωπα του μυθιστορήματος δεν διακρίνονται από κάποια πρωτοτυπία ύφους, ούτε συστήνουν ενδιαφέρουσες αφηγηματικές περσόνες. Μια εμφανής επανάληψη των ιδίων μοτίβων είναι κοινό γνώρισμα, ωστόσο η ταπεινή καθημερινότητα καταξιώνεται και αναδεικνύεται αφηγηματικά.

Τα βιβλία **δοκιμίου-κριτικής**, αντίθετα, εκπλήττουν με την ποικιλία της θεματολογίας, τον μόχθο των συγγραφέων τους και τη γλωσσική ακόμη αρτιότητα και συνέπεια. Υπάρχουν αρκετά αξιόλογα έργα και μάλιστα σε διαφορετικούς τομείς (φιλοσοφία, ιστορία, κλπ.), όπως είναι χαρακτηριστικό και το ατομικό ύφος του καθενός συγγραφέα, εμφανής η καλλιέργεια και ποιότητά του.

Υπάρχουν ακόμη αρκετά ενδιαφέροντα βιβλία στην κατηγορία της **μαρτυρίας- χρονικού**. Η θεματολογία τους ποικίλλει, είτε αφορά στη φιλολογική έρευνα (Ασπασία Γκιόκα, *Ο Σεφέρης στην Αμερική*) ή στη βιογραφία σημαντικών προσωπικοτήτων (Δασκαλάκη, *Κώστας Αξελός*), όπως και στην αυτοβιογραφία (Λιβαθηνός, Μπενβενίστε). Εντυπωσιακό, πιστεύω, βιβλίο συνιστά η μαρτυρία του Δημήτρη Υφαντή για την πρωτότυπη διαχείριση της έννοιας της τρέλας και τη χρήση της στο διαβόητο κολαστήριο της Μακρονήσου.

Οι συλλογές των **πρωτοεμφανιζόμενων ποιητών** διακρίνονται για τον ιδιαίτερα πρόδηλο πειραματισμό της μορφής, για την εσωτερική περιδιάβαση με τρόπους συνήθως υπερβολικούς στην καταδήλωσή τους, και φανερή μια ευκολία συντήρησης της αναγκαίας σιωπής. Υπάρχουν, παρ’ όλα αυτά, και ποιήματα αποσταγμένης λύπης, αρτιωμένα υφολογικά με τρόπους πρωτότυπους.

Στο **διήγημα,** δεν διέκρινα ιδιαίτερα αξιόλογες συλλογές. Αρκετά διηγήματα μετεωρίζονται άνισα μεταξύ ποίησης και πεζού λόγου, άλλα συστήνουν δυστοπικά ψυχικά τοπία ή καταφεύγουν σε υφολογικά πρότυπα σουρεαλιστικής ενατένισης. Μερικά καταβυθίζονται και διερευνούν καθ’ υπερβολή εσώτερα τοπία, χωρίς να αποφεύγουν τη συνακόλουθη δυσφορία. Υπάρχουν, ωστόσο, αρκετές αξιοπρόσεκτες εξαιρέσεις σ’ αυτόν τον κανόνα, συλλογές που αποτυπώνονται στη βραχεία φετινή λίστα της κατηγορίας.

**Πόπη Αρωνιάδα**

Η βιβλιοπαραγωγή του 2023 παρουσιάστηκε πολύ πλούσια σε ποσότητα. Έγινε μια σοβαρή προσπάθεια από την Επιτροπή κι εξετάστηκαν όλα τα βιβλία με βάση τους τίτλους των κατατεθειμένων στη Εθνική Βιβλιοθήκη της Ελλάδος, μαζί με όσα οι ίδιοι οι εκδότες και οι συγγραφείς προσκόμισαν στην Γραμματεία. Πολύπλευρη θεματολογία, ικανή πεζογραφική και ποιητική δημιουργία, από καταξιωμένους λογοτέχνες, αλλά και νεότερους, με σημαντικά βιβλία, δίχως όμως το σημείο της έκπληξης σε ότι αφορά το μυθιστόρημα. Αναμφισβήτητα, σημαντικά έργα συνάντησε η Επιτροπή στις κατηγορίες δοκίμιο-κριτική και μαρτυρία-βιογραφία-χρονικό-ταξιδιωτική λογοτεχνία, πρωτότυπα σε θεματολογία και με ευρηματική διαχείριση από τους συγγραφείς τους. Μετά τη μελέτη όλων αυτών των βιβλίων, διαπιστώνεται αδυναμία πρωτοτυπίας θεμάτων και δομής κυρίως στο μυθιστόρημα, όπως και στην κατηγορία του πρωτοεμφανιζόμενου συγγραφέα, αφού, μπόρεσαν να ξεχωρίσουν μόνο κάποιες φωνές με ποιητική ορμή. Επισημάνθηκε και στα έργα της προηγούμενης βιβλιοπαραγωγικής χρονιάς του 2022 το θέμα αυτό. Προφανώς, οφείλεται στην έλλειψη στρατηγικής πολιτικής για το βιβλίο και την έλλειψη προώθησης με κάθε τρόπο της φιλαναγνωσίας, ξεκινώντας απ’ όλες τις βαθμίδες της εκπαίδευσης και από τα μέσα μαζικής ενημέρωσης.

Στο **μυθιστόρημα**, παρά τον όγκο της παραγωγής, λίγα βιβλία συγκεντρώνουν την προσοχή μας. Η παραγωγή στην κατηγορία αυτή κινήθηκε σε εσωστρεφές πλαίσιο στην πλειοψηφία της, περιορίζοντας έτσι την εξωστρέφεια της ελληνικής λογοτεχνίας. Ξεχώρισε το βιβλίο του καταξιωμένου πλέον συγγραφέα Ηλία Παπαμόσχου, *Ανάληψη*, το οποίο αφορά ένα ναυάγιο στη λίμνη της Καστοριάς. Ένα καινούριο σκάφος μεταφέρει τον κόσμο στο νησάκι της λίμνης, προκειμένου να γιορταστεί η ημέρα της Ανάληψης. Μια αριστοτεχνικά δουλεμένη μείξη ζωής και θανάτου, πράξη συνείδησης, ατομική ευθύνη, ανθρώπινη και Θεία δικαιοσύνη. Το *Πλατεία Κλαυθμώνος* του Συμπάρδη αναφέρεται στον πρώτο χρόνο της δικτατορίας των Συνταγματαρχών μέσα από τα μάτια ενός νεαρού φοιτητή της Νομικής, την περιπλάνησή του στην πλατεία και στον κόσμο των ομοφυλοφίλων της εποχής και στην αναδρομή της ενηλικίωσής του. Επίσης, το ενδιαφέρον βιβλίο του Μαλανδράκη, *Δυναμώστε τη μουσική παρακαλώ*, αφορά την πορεία ενός δημοσιογράφου από το μέτωπο του πολέμου στο Σεράγεβο και τις δυσκολίες που αντιμετώπισε, μέχρι που έφτασε ν’ απολαμβάνει τα πλατό της ελληνικής τηλεόρασης. Το βιβλίο της Μπουραζοπούλου *Η μνήμη του πάγου*, τρίτο βιβλίο μιας τριλογίας «Ο δράκος της Πρέσπας», παρουσιάζει ενδιαφέρον στον κόσμο της δράσης και του μυστηρίου.

Η κατηγορία **διήγημα-νουβέλα** παρουσιάζει ενδιαφέρον, αφού εδώ εντοπίζονται τα πιο δυναμικά στοιχεία αναζήτησης θεμάτων και εκφραστικών τρόπων, με έργα αρκετά πρωτότυπα και καλογραμμένα. Ξεχώρισε η νουβέλα του Ανυφαντάκη, *Ραδιοκασετόφωνο*, που αφορά την διερεύνηση μέσα στην καθημερινότητα των διαπροσωπικών, κυρίως ερωτικών σχέσεων, εστιάζοντας στο μικρό και ξεδιπλώνοντας τον ψυχισμό των χαρακτήρων. Άλλο αξιόλογο βιβλίο είναι αυτό του Νόλλα, *Οι απέθαντοι*. Σύντομη νουβέλα, που αφορά τη σχέση δύο φίλων που υπήρξαν ερωτικοί αντίζηλοι για την καρδιά της Μαργαρίτας, της κόρης του καθηγητή τους, ο οποίος δεν μπορούσε να αποφασίσει μεταξύ τους, εφόσον και οι δύο ήταν εξίσου καλοί. Έτσι ευνοεί τη σχέση της κόρης του με κάποιον αξιωματικό του ελληνικού στρατού και στην συνέχεια τρομοκράτη, που εντέλει βρέθηκε στην φυλακή. Το βιβλίο της Δέρβη, *Ακούω φωνές*, και εκείνο της Κορνέτη, *Δωμάτιο με δόντια*, ανήκουν επίσης στα αξιόλογα της φετινής βιβλιοπαραγωγής.

Κατεξοχήν πολυσυλλεκτική, η κατηγορία **δοκίμιο-κριτική** συγκεντρώνει τίτλους που ανοίγονται σε εξαιρετικά ενδιαφέρουσες και ετεροειδείς θεματικές. Πολυετείς μελέτες, κυρίως πανεπιστημιακών, που αποτελούν εξαιρετικά πλούσια αναγνώσματα. Εξαιρετικό και μοναδικό στο είδος του είναι το βιβλίο της Hellner, *Ιστορία της αρχαιολογικής φωτογραφίας στην Ελλάδα*. Πρόκειται για τη μοναδική μελέτη αυτή την στιγμή στην Ελλάδα, σε μεγάλο χρονολογικό εύρος, που εμβαθύνει ταυτόχρονα σε επιμέρους ζητήματα ανά περίοδο του εξεταζόμενου αντικειμένου. Επίσης, αξιόλογο το βιβλίο της Καστρινάκη, *«Μίλα, Πηνελόπη!» Λογοτεχνικές μεταμορφώσεις της μυθικής ηρωίδας στην Ελλάδα και τον Δυτικό κόσμο από τον 19ο αιώνα ως τις μέρες μας*. Εξαιρετικό και το βιβλίο του Τσιανίκα που αφορά τον Καβάφη, *Το τελευταίο ταγκό στην Αλεξάνδρεια*. Πεντακόσιες πυκνογραμμένες σελίδες, πλούσιος καρπός ερευνητικής μεθόδου του συγγραφέα, που αποσπά σπουδαία νοήματα και όχι μόνο από τα 154 καβαφικά ποιήματα. Ο συγγραφέας δεν κρύβει τον απέραντο θαυμασμό του για τον ποιητή Καβάφη. Ενδιαφέροντα βιβλία επίσης είναι του Κυθραιώτη, *Ο ανοικτός κόσμος του Ντοστογιέφσκι* και της Βόγλη, *Τα πεδία της ιστορίας στο παρελθόν και στο παρόν της*.

Στην κατηγορία **ποίηση** υπήρξε πληθώρα τίτλων το 2023. Είναι αξιοπρόσεκτο πόσοι πολλοί καλλιεργούν την ποίηση στην Ελλάδα, παρότι πληρώνουν για την έκδοση των βιβλίων τους και ενώ είναι διαπιστωμένα πως οι πωλήσεις και το αναγνωστικό κοινό είναι ιδιαίτερα περιορισμένα. Η ποίηση είναι η τέχνη που προσφέρει έναν εναλλακτικό τρόπο έκφρασης και κατανόησης του κόσμου. Μετά την μελέτη μου της παραγωγής του 2023, ξεχώρισε το βιβλίο του Κοσμόπουλου, *Έθνος εξαιρετικά*, το βιβλίο της Κούρση, *Εξόδιος αέρας*, το βιβλίο του Λάνταβου, *Το μέγιστο θαύμα* και το βιβλίο του Βέη, *Καταυλισμός*.

Στο πεδίο της **μαρτυρίας-βιογραφίας-χρονικού-ταξιδιωτικής λογοτεχνίας** υπήρξαν και το 2023 πολλοί και ενδιαφέροντες τίτλοι. Βιβλία απαιτητικά σε έρευνα, πολυσέλιδα, με λεπτομερείς αναφορές, πολύτιμα σε γνώση για τον αναγνώστη. Ξεχώρισε αυτό του Υφαντή, *Μακρόνησος. Ψυχοπαθολογικαί* εκδηλώσεις *εξ αντιδράσεως, αλαλίαι και τρόμοι εκτοπισθέντων εις Μακρόνησον*. Επίσης τα βιβλία της Κόλλια, *Στα χρόνια του Χρήστου Λαμπράκη*, της Μπενβενίστε, *Ναυαγοί. Ιστορίες μέσα στην ιστορία του μεταπολεμικού κόσμου* και της Δασκαλάκη, *Κώστας Αξελός, η νοσταλγία του μέλλοντος*.

Στην κατηγορία των **πρωτοεμφανιζόμενων συγγραφέων**, όπου ήταν ανύπαρκτη η πεζογραφία, ξεχώρισαν μόνο λίγες ποιητικές φωνές, όπως της Βίκυς Φιλιππίδου, *Το μαύρο αυγό*, της Ήλια Μπούρα, *Εύκρατη ζώνη*, και της Ιωσηφίνας, *Η άγρια ώρα*.

**Λητώ Ιωακειμίδου**

Η βιβλιοπαραγωγή του 2023 υπήρξε πλούσια και πολυσχιδής, με ευρεία κλίμακα θεματικών αναζητήσεων σε καθεμιά από τις κατηγορίες που εξέτασε η Επιτροπή Κρατικών Λογοτεχνικών Βραβείων. Κατά τη γνώμη μου, όμως, τα βασικά λογοτεχνικά είδη που συγκεντρώνουν το ενδιαφέρον μεγάλου μέρους του βιβλιόφιλου κοινού (μυθιστόρημα, διήγημα, νουβέλα) δεν επέδειξαν αντίστοιχο δυναμισμό σε πρωτοτυπία και τεχνική μαεστρία με την παραγωγή άλλων ετών, και αυτό μπορεί να διαπιστωθεί από την παρουσίαση σταθερών ιστορικο-πολιτικών και υπαρξιακών πηγών έμπνευσης (π.χ. Εμφύλιος, οικογενειακές συγκρούσεις και νευρώσεις), που κατατέθηκαν με συμβατικότερους τρόπους, πιστεύω, απ’ ότι άλλες χρονιές (με την εξαίρεση, φυσικά, μεμονωμένων περιπτώσεων).

 Επιβεβαιώνοντας την εξ ορισμού ετερόκλητη φύση και ανάπτυξή του – από θεματική αλλά και τεχνοτροπική άποψη – το **μυθιστόρημα** του 2023 επιδιώκει συχνά να πειραματιστεί ανατέμνοντας με εξονυχιστική ακρίβεια την οριακή κατάσταση χαρακτήρων σε συνθήκες ακραίων βιωμάτων. Κάποια από αυτά εμπίπτουν στο φανταστικό, αλλά και ανησυχητικά οικείο (π.χ. *Ο δράκος της Πρέσπας* της Ιωάννας Μπουραζοπούλου), ή, τουλάχιστον, στο πεδίο του αλλόκοτου, που εκρήγνυται σε γκροτέσκο (Φώτης Δούσος, *Τέλεση*). Αλλού, οι κεντρικοί χαρακτήρες στοιχειώνονται από αναμνήσεις, συνδεδεμένες με την επικίνδυνη, μεταιχμιακή ζωή της κουήρ κοινότητας στο κέντρο της Αθήνας του εξήντα (Γ. Συμπάρδης, *Πλατεία Κλαυθμώνος*), ή την επιστροφή σε κλειστές, επαρχιακές, ενίοτε νησιωτικές κοινωνίες, όπου τελέστηκε κάποιο έγκλημα στην παιδική ηλικία (π.χ. Βασιλική Ηλιοπούλου, *Το Αθώο*). Αρκετά έντονα διαγράφεται και η επιλογή των ιστορικο-πολιτικών «πανοραμικών» καταγγελιών, ακόμα και όταν η σάτιρα φτάνει σε ένα αναπάντεχο, μπουρλέσκο ξέσπασμα, με ένα τερατώδες «κομφούζιο» θεσμών, εξουσιών και συμφεροντολογικών πολέμων (π.χ. Τάκης Καμπύλης, *Το κόμμα του καλού θεού*).

 Προσπαθώντας να χαρτογραφήσει τα ορατά αποτελέσματα της οικονομικής και κοινωνικής κρίσης στην Ελλάδα, η κατηγορία του **διηγήματος-νουβέλας** ξετυλίγει νήματα τραγικών ιστοριών ντόπιων ή μεταναστών, που αιωρούνται σαν θραύσματα-θύματα ενός αβέβαιου, αδιάφορου ή και εχθρικού κόσμου. Η συσσωρευτική καταγραφή εντυπώσεων στα μάτια των πρωταγωνιστών (από μια γυναίκα-κούριερ στο *Πες της* του Χρ. Οικονόμου έως το βλέμμα του θηλυκού σκυλιού/αφηγήτριας στο *Ψεύτης Παράδεισος* της Θεοφανώς Καλογιάννη) σχηματοποιεί ένα νέο είδος παραλόγου, που θα είχα την τάση να ονομάσω «το παράλογο, απότοκο της κρίσης», και που πιστεύω ότι θα άξιζε να μελετηθεί ως συνέχεια ή ρήξη με το κορυφαίο κύμα του υπαρξιακού παραλόγου που διέτρεξε τη λογοτεχνία του 20ού αιώνα. Το πλαίσιο αυτό διαγράφεται ακόμα πιο οδυνηρό με τη συχνή εμπλοκή των υπό κατάρρευση διαπροσωπικών/ενδοοικογενειακών σχέσεων ή του ιστορικού τραύματος (μεταπολεμικού ή μετεμφυλιακού) σε διάφορες περιοχές της Ελλάδας.

 Στην **ποίηση**, γύρω από ιδιαίτερα σημαντικούς δημιουργούς που ανανεώνουν τα δείγματα της θεματικής ευαισθησίας και της απαιτητικής τεχνικής επεξεργασίας της εικονοποιίας τους (π.χ. Αθηνά Παπαδάκη, Γιώργος Βέης, Δημήτρης Κοσμόπουλος), δημιουργείται μια ομάδα ποιητικών συλλογών οι οποίες, από το ολιγόστιχο ποίημα μέχρι την δισέλιδη ή και πολυσέλιδη ανάπτυξη, καταγράφουν τις διαρκείς οντολογικές εκκρεμότητες (ύπαρξη, έρωτας, χρόνος), αλλά και τις διεκδικήσεις ενός προσωπικού ή/και κοινωνικού χώρου ελευθερίας και ισότητας (π.χ. Κρυστάλλη Γλυνιαδάκη), ενίοτε και με την ποιητική ανάδυση μυθικών μορφών/αρχετύπων (π.χ. Άννα Γρίβα).

 Στο πεδίο του **δοκιμίου-κριτικής**, συνεχίζεται, το 2023, η έκδοση μελετών για κορυφαίους, παλαιότερους και νεότερους, συγγραφείς (Ντοστογιέφσκι, Καβάφης, Τσίρκας, Μάριος Χάκκας κ.ά.), μέσα από προτάσεις ανάγνωσης με πολυπρισματική υπόσταση. Ταυτόχρονα, σημειώνονται και πρωτότυπες διαδρομές σε ευρύτερα πεδία (όπως η διάδοση του μύθου της Πηνελόπης τον 19ο και 20ο αιώνα), ή η συστηματική μεθοδολογική κατοχύρωση ενός ολόκληρου επιστημονικού πεδίου (ιστοριογραφία, αρχαιολογική φωτογραφία, λογοτεχνία παλαιότερων αιώνων κλπ.).

 Μεγάλο ενδιαφέρον παρουσιάζει η κατηγορία **μαρτυρίας-χρονικού-βιογραφίας-ταξιδιωτικής λογοτεχνίας**, είτε με έργα που φωτίζουν σφαιρικά προσωπικότητες του Λόγου, της Τέχνης και της Δημόσιας Ζωής (Σεφέρης, Αξελός, Στ. Λιβαθινός, Βάλιας Σεμερτζίδης, Παναγής Παπαληγούρας κ.ά.), εγγράφοντας τις διαδρομές τους στην ιστορική διαχρονία της αλληλεπίδρασής τους με την κοινωνία, είτε με έρευνες που καταθέτουν στο αναγνωστικό κοινό απρόσμενες πτυχές ενός περισσότερου ή λιγότερου γνωστού παρελθόντος (π.χ. για την απόπειρα παραγωγής πυρηνικής ενέργειας στην Ελλάδα τον 20ο αι., για τις διαδικασίες απόδοσης του ψυχοπαθολογικού στάτους της τρέλας σε πολιτικούς κρατούμενους στη Μακρόνησο, για τη λεπτομερή συγκέντρωση στοιχείων σχετικά με τους νεκρούς και τους τραυματίες του Πολυτεχνείου). Η ευρεία ποικιλία των θεματικών και των μεθοδολογικών προσεγγίσεων, αν και δυσχεραίνει το έργο της Επιτροπής Κρατικών Λογοτεχνικών Βραβείων, αποτελεί μια μεγάλη ευκαιρία προσέλκυσης του αναγνωστικού κοινού και αξίζει, κατά τη γνώμη μου, να προβληθεί περισσότερο από τους φορείς διάδοσης του βιβλίου στην Ελλάδα.

 Τέλος, στους **πρωτοεμφανιζόμενους** συγγραφείς, ειδικά στον τομέα της ποίησης, μπορεί να παρατηρηθεί μια υποχώρηση της καθαρά νοησιαρχικής δημιουργίας, προς όφελος ενός ιδιότυπου «ιμαζισμού», άλλοτε βάσει ενός «κλειστού» συστήματος εικόνων (π.χ. λίστα ορυκτών που γεννούν συνδηλώσεις) και άλλοτε μέσω ενός περισσότερο εντυπωσιακού εξπρεσιονισμού ο οποίος, αν δουλευτεί περισσότερο, μπορεί να εμπλουτίσει διαρκέστερα τη σύγχρονη εγχώρια λογοτεχνία.

**Ηλίας Καφάογλου**

Η υπό κρίσιν εκδοτική χρονιά του 2023 μπορεί να χαρακτηριστεί εξαιρετικά πλούσια σε τίτλους. Σηματοδοτείται από πολυπρισματική και πολυθεματική θεματολογία, κατορθωμένη πεζογραφική, δοκιμιακή και ποιητική δημιουργία, τόσο από καταξιωμένους συγγραφείς, όσο και από νεότερους, ενώ η συγκομιδή στις κατηγορίες δοκίμιο-κριτική και μαρτυρία-βιογραφία-χρονικό-ταξιδιωτική λογοτεχνία είναι πολύτροπη και ιδιαιτέρως ενδιαφέρουσα. Δέον όπως επισημανθεί ότι στην τελευταία κατηγορία, η οποία θεματικά είναι ιδιαιτέρως αναπεπταμένη, η έγκριτη αποτίμηση δυσχεραίνεται, καθώς υπό κρίσιν τίθενται βιβλία διαφορετικής στόχευσης και θεματικής και ετερογενή μεταξύ τους. Αναλόγως και στην κατηγορία «πρωτοεμφανιζόμενου», όπου το από τις κείμενες νομοθετικές διατάξεις προσδιοριστικό ηλικιακό όριο των 35 ετών φαίνεται ότι αποκλείει πολύ ενδιαφέρουσες φωνές που πρώτη φορά εκτίθενται στον δήμο των Γραμμάτων. Η επισήμανση αυτή δεν είναι, βέβαια, νεοπαγής, έχει απασχολήσει τις Επιτροπές Κρατικών Λογοτεχνικών Βραβείων τα τελευταία χρόνια. Η χάραξη μιας εθνικής εμβέλειας στρατηγικής για τη διαχείριση των θεμάτων που άπτονται με τη διάδοση του έργου των συγγραφέων και εν γένει της βιβλιοπαραγωγής είναι επείγον αίτημα των καιρών και του τόπου.

Σε ό,τι αφορά στο **μυθιστόρημα**, παρά τον όγκο της παραγωγής, μόνον ευάριθμα βιβλία συγκεντρώνουν την προσοχή μας. Ελλείπουν τα υβριδικής μορφής «μεταμυθοπλαστικά» μυθιστορήματα, αλλά όχι οι διαπραγματεύσεις που συστήνουν έναν διάλογο της Ιστορίας με τη λογοτεχνία, με τη δεύτερη να εγκιβωτίζεται στην πρώτη δείχνοντας μας διαφορετικούς τρόπους η Ιστορία να γίνει λογοτεχνία. Και δεν συζητούμε μόνον για την Ιστορία στη μακρά διάρκεια, αλλά και για τη μικροïστορία έτσι όπως βιώνεται στο πλαίσιο επιχώριων κοινοτήτων. Σε αυτές τις περιπτώσεις, το τραύμα που δημιουργεί μία τοπική τραγωδία, η διαχείριση του πένθους, οι συλλογικές νοοτροπίες, τα ατομικά πάθη διαστίζουν τη συγγραφική επιφάνεια, κάποτε με τοπικές ιδιόλεκτους να εκβάλλουν αναπαυτικά. Σε όλες τις προαναφερθείσες περιπτώσεις (Παπαμόσχος, Καραγιάννης, Νικολούδης, Χριστόπουλος), τα ατομικά πεπρωμένα διασταυρώνονται με τα συλλογικά πάθη και η οπλή της Ιστορίας ενεργοποιεί τη μνημονική σκευή. Στο συγγραφικό σκόπευτρο εν γένει βρίσκεται η αναζήτηση είτε συλλογικών είτε ατομικών ταυτοτήτων, κάποτε με τους τρόπους ενός σύμπαντος φανταστικού και οιονεί παραμυθητικού (Μπουραζοπούλου) ή ρεαλιστικού και αστεακού (Συμπάρδης, Μαλανδράκης, Ηλιοπούλου) ή, ακόμα, κυριολεκτικά επί σκηνής (Δούσος), σε αναζήτηση μέσα από ένα παιχνίδι προσωπείων του ένδον εαυτού. Η κίνηση του εκκρεμούς μεταξύ συλλογικού και ατομικού καλά κρατεί.

Σε ό,τι αφορά στην κατηγορία **διήγημα-νουβέλα** στην υπό κρίσιν χρονιά δεν είχαμε την τύχη να διαβάσουμε αρκετές αξιοσημείωτες καταθέσεις, παρά τον όγκο της παραγωγής. Ο γενέθλιος τόπος, τα ριζώματα, ο πατέρας, οι άνθρωποι γενικότερα, έτεροι και διαφορετικοί (Ανυφαντάκης, Νόλλας, Παπαντώνης, Πάσχος), τοπίο καταγωγής που έντονα τροφοδοτεί τη μνημονική σκευή, κάποτε με τη χρήση στην αφηγηματική επιφάνεια επιχώριου λεκτικού ιδιώματος (Πάσχος), κάποτε με την τοποθέτηση των πρωταγωνιστών στις μεθόριες ζώνες του αστεακού ή οικιακού περιβάλλοντος (Κοζάκου-Τσιάρα), με τα επιχώρια στιγμιότυπα να μετακενώνονται στη συνείδηση του αφηγητή (Πάσχος) ή να βηματίζουν αναπαυτικά εγκατεστημένα μετακενωμένα ως ρετάλια μιας πραγματικότητας δύστηνης και πάντως αφιλόξενης (Κορνέτη). Τα ιστορικά στιγμιότυπα να λειτουργούν ως αφορμή για ενδοσκόπηση, ποιητικές αφηγηματικές συνθέσεις, εν φαντασία και λόγω (Μπουκάλας), αλλά και κείμενα οιονεί υβριδικά (Νόλλας) όπου η ασθματική διηγηματική διαπίστευση συμφύρεται με τη βάσανο για την ταυτότητα των άλλων, των μεταναστών, λόγου χάριν, και μια αλληλέγγυα οπτική και στάση (Κοζάκου-Τσιάρα) απαρτίζουν μια παραγωγή ενδιαφέρουσα και προφανώς πολύτροπη, από όσα βιβλία μπορέσαμε να ξεχωρίσουμε.

Το 2023 δεν θα μπορούσε να χαρακτηριστεί ως ιδιαιτέρως γόνιμο για την **ποίηση**, παρά τον μεγάλο όγκο της παραγωγής. Κατατέθηκαν ποιητικές συνθέσεις έμμετρης και μη στιχουργικής, με την πειραματική φόρμα ενίοτε να δίνει τον τόνο, αλλά και συνθέσεις υψηλής πνοής, σε συνομιλία διακειμενική με πλείστους όσους ομοτέχνους συγγραφείς, δικούς μας και ξένους, όπως και ποιητικές καταθέσεις με ισχυρό κοινωνικό πρόσημο, αλλά και προτάσεις για το πώς μπορούμε να συζητήσουμε ποιητικώ τω τρόπω για τα ανθρώπινα. Οι παλαιότεροι ποιητές δοκίμασαν με επιτυχία τις δυνάμεις τους, οι ποιητές της λεγόμενης «Γενιάς του 70» διατηρούν ακμαίο το ποιητικό τους φρόνημα. Σε κάθε περίπτωση, οι παλαιότεροι ηλικιακά και δοκιμασμένοι στο άθλημα της ποίησης συγγραφείς μάς έδωσαν και τα πλέον ενδιαφέροντα δείγματα.

Σε ό,τι αφορά στην κατηγορία **δοκίμιο-κριτική**, ενδεχομένως να πρόκειται για την κατηγορία στην υπό κρίσιν εκδοτική χρονιά 2023 με τα πλέον ενδιαφέροντα, έμμοχθα και με αφηγηματικές αρετές δείγματα. Το πεδίο ιστορικής μελέτης (Βόγλη, Χαραλαμπίδης, Hellner) διασταυρώνεται με αυτό της μελέτης και κριτικής της λογοτεχνίας, ελληνικό και εκτός συνόρων (Καστρινάκη, Τσιανίκας, Χατζόπουλος, Χρυσανθόπουλος, Κυθραιώτης), ενώ δεν λείπουν γερά θεμελιωμένες ευρείες συνθέσεις. Όλες οι προαναφερθείσες αδρομερώς συνεισφορές συγκλίνουν στο πρόταγμα να διερευνηθεί η εθνική μας αυτογνωσία, είτε μέσω της διαπραγμάτευσης του έργου λογοτεχνών είτε μέσω της έρευνας για πλευρές της σύγχρονης ελληνικής ιστορίας˙ από αυτή την άποψη, είναι όλες επίκαιρες.

Η πολυθεματική κατηγορία **μαρτυρία-βιογραφία-χρονικό-ταξιδιωτική λογοτεχνία** δεν υπήρξε κατά το 2023, εν αντιθέσει με αυτήν του δοκιμίου-κριτικής, αξιοσημείωτα γόνιμη, με τα δείγματα, πάντως, της ταξιδιωτικής λογοτεχνίας σχεδόν να απουσιάζουν από τον «λογαριασμό». Είχαμε κείμενα δημόσιας ιστορίας, «ιστορίας από τα κάτω», σε συνδυασμό με αξιοποίηση πολυποίκιλου αρχειακού υλικού, και προφορικές μαρτυρίες, που καθοριστικά συνεισφέρουν στη διαπραγμάτευση κρίσιμων πτυχών και ιστορικών διαδρομών (Μπενβενίστε, Υφαντής) είτε, μέσω στιβαρών βιογραφιών ή εισαγωγικών σημειωμάτων, αναφερόμενων σε προσωπικότητες της τέχνης, στοχαστές ευρύτερου βεληνεκούς, συγγραφείς, εκδότες-οργανικούς διανοουμένους, πολιτικούς (Δασκαλάκη, Κόλλια, Χατζηνικολάου, Κόλλια, Γκιόκα, Ψαλιδόπουλος), είτε και αυτοβιογραφικές καταθέσεις (Λιβαθηνός). Είχαμε ακόμα και ιδίως μία μελέτη, που αξιοποιεί πολύ μεγάλο εύρος πηγών, για την «ατομική εποχή» στην Ελλάδα, όπου αναδεικνύεται μια μάλλον αγνοημένη πλευρά για την πρόσληψη σύνθετων τεχνολογικών επιτευγμάτων στη χώρα μας μετά τον Δεύτερο Παγκόσμιο πόλεμο και την περιπέτεια της υποδοχής και δεξίωσής τους, συνδεδεμένη απευθείας με πολιτικές αποφάσεις και προτάγματα (Χεκίμογλου). Σε όλες περιπτώσεις το ερευνητικό πεδίο είναι αξιοζήλευτα αναπεπταμένο.

Σε ό,τι αφορά, τέλος, στην κατηγορία των **πρωτοεμφανιζομένων συγγραφέων** την προσοχή μας συγκεντρώνουν καταθέσεις νέων ποιητών, σε κάποιες περιπτώσεις αξιοπρόσεκτων.

**Ελένα Κουτριάνου**

Πλούσια η εκδοτική παραγωγή του 2023, επιβεβαίωσε την αδυναμία που αφορά τον έλεγχο και την καταγραφή της ετήσιας εκδοτικής παραγωγής (ένα πρόβλημα που η Επιτροπή κλήθηκε να διαχειριστεί και κατά το περασμένο έτος), όπως και τους περιορισμούς του νομικού πλαισίου. Σε ό,τι αφορά το τελευταίο, αφενός ως προς την κατηγοριοποίηση των βραβείων (με κύριο πρόβλημα την κατηγορία «Μαρτυρία-βιογραφία-χρονικό-ταξιδιωτική λογοτεχνία», που σαφώς θα ήταν καλό μελλοντικά να διακριθεί σε επιμέρους κατηγορίες). Αφετέρου, ως προς το δεσμευτικό (για την Επιτροπή) ανώτατο όριο ηλικίας των πρωτοεμφανιζόμενων συγγραφέων (τα 35 έτη).

Σε μια γενική εκτίμηση της εκδοτικής παραγωγής, θεωρούμε ότι τόσο η πεζογραφία και η ποίηση όσο και το λογοτεχνικό δοκίμιο, η μαρτυρία, η βιογραφία και το χρονικό αναπτύσσονται σταθερά προς πολλά υποσχόμενες διαφορετικές δημιουργικές κατευθύνσεις (πράγμα που δεν ισχύει για την ταξιδιωτική λογοτεχνία, που και κατά το 2023 παρέμεινε είδος στάσιμο), σε διάλογο με το παρελθόν (λογοτεχνικό και ιστορικό) και, συγχρόνως, σε συνεπή συμπόρευση με τις σύγχρονες διεθνείς τάσεις, αναζητήσεις αλλά και αγωνίες (θεματικές, ειδολογικές, τεχνοτροπικές κ.ά.), που αφορούν τόσο σε ζητήματα ατομικής, εθνικής, ευρωπαϊκής και παγκόσμιας ταυτότητας όσο και στα εθνικά και τα υπερεθνικά σύγχρονα προβλήματα (που εγείρονται από τις σημερινές παγκόσμιες εξελίξεις στην οικονομία, τη ραγδαία ανάπτυξη της τεχνολογίας και της επιστήμης, τα συνεπακόλουθα ζητήματα πολιτικού και κοινωνικού χαρακτήρα, δικαίου, ηθικής κ.τ.ό.).

Οι ειδικότερες επισημάνσεις μας ως προς τις επιμέρους κατηγορίες είναι οι ακόλουθες:

Στο **μυθιστόρημα** τα περισσότερα έργα που ξεχώρισαν συνεχίζουν στο ίδιο πλαίσιο που παρατηρήθηκε και κατά τη χρονιά που προηγήθηκε, τόσο ως προς αναζητήσεις φόρμας όσο και θέματος. Τα παραπάνω ισχύουν και για την κατηγορία **διήγημα-νουβέλα**. Η μικρότερη φόρμα, εντούτοις, ευνοεί γενικότερα τους πειραματισμούς και στην κατηγορία αυτή υπήρξαν αρκετά έργα που τους επιχειρούν, σε κάποιες περιπτώσεις με σημαντικό ενδιαφέρον.

Αν και άνισο το αποτέλεσμα των περισσότερων βιβλίων που εντάσσονται στην κατηγορία της **ποίησης**, εντούτοις ξεχώρισε ένας αξιοσημείωτος αριθμός βιβλίων. Παρατηρήθηκαν και εφέτος πολλές τάσεις, τόσο στη διερεύνηση τεχνικής και γενικότερα εκφραστικών τρόπων όσο και ως προς τη θεματική. Ζητήματα προσωπικής και κοινωνικής ταυτότητας, μέσα από τη σχέση του γράφοντος ή του ομιλούντος υποκειμένου με τη βίωση ή τη θεώρηση της ιστορίας ή της ψυχολογίας ή της ηθικής κυριάρχησαν στα βιβλία που εκδόθηκαν το 2023.

Η κατηγορία του **δοκιμίου-κριτικής** αποδεικνύει για ακόμη μία φορά το πολύ ανεπτυγμένο επίπεδο της συστηματικής έρευνας, στην οποία επιδόθηκαν καταξιωμένοι συγγραφείς και νεότεροι μελετητές της λογοτεχνίας, της ιστορίας, των κοινωνικών επιστημών. Ανάμεσα στις σχετικές εργασίες, ξεχώρισαν οι μελέτες για συγγραφείς και λογοτεχνικά θέματα ή περιόδους, όπως και για γενικότερα ή ειδικότερα ιστορικά ζητήματα.

Στην κατηγορία **μαρτυρία-βιογραφία-χρονικό-ταξιδιωτική λογοτεχνία** η ιστορική διάσταση, όπως είναι αναμενόμενο, και στη νέα εκδοτική παραγωγή διαφωτίσθηκε με πλήθος άρτια γραμμένων βιβλίων, που θεματικά επικεντρώνουν είτε σε συγκεκριμένες προσωπικότητες του παρελθόντος είτε σε κοινωνικά φαινόμενα (που απασχολούν ειδικότερα την Ελλάδα και/ή το διεθνές ιστορικό και κοινωνικό σκηνικό). Και πάλι –με την εξαίρεση της ταξιδιωτικής λογοτεχνίας που συνεχίζει να μην ενδιαφέρει ιδιαίτερα τους συγγραφείς–, συχνά η μαρτυρία, η βιογραφία και το χρονικό αξιοποιήθηκαν για τη σύνθεση έργων μεικτού χαρακτήρα.

Τέλος, αξιοσημείωτος ήταν ο αριθμός αξιόλογων έργων από **πρωτοεμφανιζόμενους** συγγραφείς των οποίων η ηλικία υπερβαίνει το όριο των 35 ετών. Οι νέοι συγγραφείς κάτω των 35 ετών και πάλι προτίμησαν τη μικρή φόρμα, το διήγημα ή τη νουβέλα ή την ποίηση, με την τελευταία να πρωταγωνιστεί στα καλύτερα έργα της κατηγορίας.

**Γιώργος Ρούσκας**

Καθώς οιοσδήποτε θεωρεί ότι είναι συγγραφέας (α) μπορεί να λάβει ενθάρρυνση και να αποκτήσει περισσότερη αυτοπεποίθηση βλέποντας τις αντιδράσεις σε κείμενά του, τα οποία μπορεί να δημοσιεύσει ηλεκτρονικά (και όχι μόνο), (β) έχει σήμερα πολύ ευκολότερη πρόσβαση σε πολλούς εκδοτικούς οίκους σε σχέση με το παρελθόν, (γ) αλλά και τη δυνατότητα χωρίς κόπο, ανέξοδα και άμεσα (ψηφιακά) να καταθέσει σε αυτούς το πνευματικό του έργο, (δ) και σε περίπτωση απόρριψης να πραγματοποιήσει μία έκδοση ιδίοις εξόδοις, οι πιθανότητες να δει το έργο του τυπωμένο είναι πολύ μεγαλύτερες. Ελευθερία έκφρασης, ελευθερία του Λόγου, Δημοκρατία σε λειτουργία, ναι. Το φαινόμενο αυτό, σε συνδυασμό με την αύξηση του μορφωτικού επιπέδου και την αύξηση του ποσοστού των πολιτών (άρα και υποψήφιων συγγραφέων) με σπουδές τριτοβάθμιας εκπαίδευσης, ενισχυμένο σε ορισμένες περιπτώσεις και από ριπές προσωπικής φιλοδοξίας, έχει σαν αποτέλεσμα η ποσότητα των βιβλίων που εκδίδονται κάθε χρόνο να παραμένει τα τελευταία χρόνια σταθερά υψηλή. Συνεπώς το έργο της Επιτροπής Κρατικών Βραβείων αντιμετωπίζει όλο και περισσότερες δυσκολίες λόγω του τεράστιου όγκου, πέρα από τις υπόλοιπες απαιτήσεις, μιας και μιλάμε για ένα πεδίο διαρκώς και απροβλέπτως μεταβαλλόμενο. Ακριβώς εδώ βρίσκεται και η πρόκληση.

Η βιβλιοπαραγωγή του 2023 ήταν και αυτή πολύ πλούσια ποσοτικά. Τα στοιχεία από τον ΟΣΔΕΛ (& το BookPoint) δείχνουν ότι το 2023 εκδόθηκαν 11.285 τίτλοι, στους οποίους τα ηνία κρατάει η Λογοτεχνία, με 4.131 τίτλους (εκεί περιλαμβάνεται και η μεταφρασμένη Λογοτεχνία). Οι κατάλογοι της Εθνικής Βιβλιοθήκης που ήρθαν σε εμάς περιλάμβαναν στην κατηγορία χρονικό-μαρτυρία-βιογραφία-ταξιδιωτική λογοτεχνία περίπου 500 πρωτότυπους τίτλους, στην κατηγορία του δοκιμίου-κριτικής περίπου 400, στην κατηγορία της ποίησης περίπου 900, στην κατηγορία διήγημα-νουβέλα περισσότερους από 400 και στην κατηγορία του μυθιστορήματος περισσότερους από 600, τους οποίους και εξετάσαμε, μαζί με όσα βιβλία έφτασαν στην Διεύθυνση Γραμμάτων του Υπουργείου Πολιτισμού και δεν ήταν στις λίστες, και μαζί με άλλα που ανακαλύψαμε μόνοι μας, τα οποία δεν υπήρχαν καταγεγραμμένα στην Εθνική Βιβλιοθήκη είτε λόγω αμέλειας ή αδιαφορίας του Εκδότη είτε εξαιτίας της αργοπορημένης κατάθεσής τους. Μετά από πολύμηνη μελέτη, καταλήξαμε στις Βραχείες Λίστες για τα καλύτερα (πάντοτε κατά τη γνώμη μας) εξ’ αυτών (των εκδοθέντων το 2023), δια της πλειοψηφικής μεθόδου. Αξιοσημείωτη και το 2023 η παρουσία υβριδίων, ήτοι βιβλίων χωρίς να είναι ξεκάθαρη και αδιαπραγμάτευτη η υπαγωγή τους σε κάποια κατηγορία, αφού θα μπορούσαν κάλλιστα να καταταχτούν σε περισσότερες. Αυτό δείχνει ότι τα όρια των λογοτεχνικών ειδών όλο και διευρύνονται. Αργά ή γρήγορα κάποια είδη θα ενοποιηθούν και φυσικά θα δημιουργηθούν καινούργια, φαινόμενο στο οποίο καταλυτικά επιδρούν τόσο οι σύγχρονες τάσεις διαφοροποίησης αλλά και απαλλαγής από βαρίδια (ή θεωρούμενα ως βαρίδια) του παρελθόντος, όσο και οι αναζωπυρωμένες απόψεις-συζητήσεις για τη Λογοτεχνία και την όλη της πορεία.

Για μένα οι Βραχείες Λίστες είναι το σημαντικότερο στάδιο αλλά και αποτέλεσμα στην αξιολόγηση μιας συγκεκριμένης περιόδου, διότι αυτές, πολύ περισσότερο από το βραβείο αυτό καθαυτό, καθρεφτίζουν πληρέστερα την κορυφή, μέσω εκείνων των βιβλίων που ξεχωρίζουν για την ποιότητά τους –πάντα συγκριτικά με τα υπόλοιπα της ίδιας περιόδου– κατά την κρίση μίας πολυμελούς, με συγκεκριμένα κριτήρια συγκροτηθείσας Επιτροπής. Συνάμα αποτελούν και μία σαφή βάση δεδομένων ώστε να αξιολογηθεί (κριθεί) και η ίδια η Επιτροπή για την κρίση της, είτε άμεσα, εν θερμώ, είτε στο μέλλον, με περισσότερη ψυχραιμία. Ιδιαίτερο ενδιαφέρον έχει η αξιολόγηση των Βραχειών Λιστών μεταξύ τους αλλά και σε σχέση με το πόσο καλά αποτύπωσαν τους εκλεκτότερους καρπούς της κάθε χρονιάς, όταν εξεταστούν σε μεγαλύτερο χρονικό ορίζοντα (π.χ. δεκαετίας), αλλά αυτό ξεφεύγει από τους στόχους της παρούσας έκθεσης.

Στην κατηγορία **διήγημα-νουβέλα** ικανοποιητική η παραγωγή, πολλά τα καλογραμμένα βιβλία, φανερές όμως κάποιες φορές η αμηχανία, οι επαναλήψεις τρόπων και θεματολογίας, οι εξαναγκασμένες απόπειρες πρωτοτυπίας και οι ζημιές από τη θεοποίηση ορισμένων σχολών της λεγόμενης δημιουργικής γραφής. Λιγοστά κατά τη γνώμη μου τα άκρως εξαιρετικά βιβλία, αραιή η εμφάνιση αυτών που σε κάνουν να ανυπομονείς να πας παρακάτω και ακόμα λιγότερα αυτά που έχουν τη γλώσσα σε πρώτο πλάνο. Η κατηγορία ετούτη κινήθηκε στα του προηγούμενου έτους καλά επίπεδα, έχοντας και αυτή στα σπλάχνα της αρκετές φωτεινές εξάρσεις.

Στην κατηγορία του **μυθιστορήματος** αφθονία τίτλων, με σημειακά πολύ αξιόλογες καταθέσεις ικανότατων συγγραφέων, αλλά με υποφώσκουσες σε πολλές περιπτώσεις την κούραση, την υιοθέτηση «σίγουρων συνταγών», την αβεβαιότητα, την κεκαλυμμένη αμηχανία όσο και την υπερβολή. Αντιστάθμισμα; Η ύπαρξη προικισμένων εξαιρέσεων. Εμφανής σε αρκετές περιπτώσεις η έλλειψη πρωτοτυπίας, η αίσθηση παθητικότητας-αδιαφορίας, η επανάληψη. Και τούτη η κατηγορία δεν έκανε μεν το 2023 τη διαφορά, συνέχισε όμως με το κεφάλι ψηλά να βαδίζει πάνω στα στέρεα βήματα της προηγούμενης. Θα χαιρόμουν αν είχαν συμπεριληφθεί στη βραχεία λίστα και τα βιβλία: (α) Δημήτρης Σ. Αλεξίου, *Άνθρωποι από χώμα* (Διόπτρα), (β) Χρύσα Φάντη, *Οδός Ευτυχίδου* (Σμίλη) και (γ) Ελένη Γκίκα, *Ο τελευταίος άλυπος* (Αρμός).

Στην κατηγορία της **ποίησης** πολλά τα βιβλία, αρκετές οι πολύ αξιόλογες και οι εξαιρετικές, ποιητικές καταθέσεις. Σε σχέση με το 2023, θεωρώ ότι η πορεία ήταν ανοδική. Η ποίηση τη χρονιά αυτή ξεχώρισε για πολλούς και διαφορετικούς λόγους: ποιοτικός ποιητικός Λόγος, σύγχρονος αλλά και παραδοσιακός, απελευθερωμένος, αμακιγιάριστος, διαφορετικά είδη γραφής, αξόνων, επιδιώξεων, ευρεία θεματολογία. Ευδιάκριτη η αγωνία της ποίησης να πάει μπροστά, να συναντήσει και να συνομιλήσει με το καινούργιο, να ξεφύγει από κάθε νόρμα. Στο ποιητικό τοπίο, οι νεότεροι καταθέτουν ανενδοίαστα το στίγμα τους, αδιαφορώντας ενίοτε για αντιδράσεις, πλάι σε βιβλία καταξιωμένων Ποιητών που συνεχίζουν ως άλλοι Άτλαντες να κρατάνε τον Ποιητικό Ουρανό ψηλά. Κάπου εκεί, στους μεν, στους δε αλλά και ανάμεσα, η μαγεία της Ποίησης συν-κινεί το έσω είναι. Ανθίζει φως. Κι αν κάπου ο ρυθμός, η μουσικότητα, ο παλμός, ακόμα και η δυναμική της γλώσσας παραμερίζουν μπρος στη δωρικότητα της αλήθειας της στιγμής και στην ανεπεξέργαστη ωμή περιγραφή, όλες μαζί αυτές οι διαφορετικότητες στο τέλος συνθέτουν το ολοζώντανο της Ποίησης ψηφιδωτό. Δεν κρύβω ότι θα ήθελα να είχαν προκριθεί στη βραχεία λίστα και τα βιβλία: (α) Δημήτρης Αγγελής, *Η πόλη Μαρία* (Πόλις), (β) Λένα Καλλέργη, *Ανήμερο* (Ίκαρος), (γ) Δημήτρης Παπακωνσταντίνου, *Λιωμένος χρόνος* (Ρώμη), (δ) Γιώργος Δουατζής, *Οχυρά* (Στίξις), (ε) Ειρήνη Μαργαρίτη, *Συννεφοκυνηγητό* (Μελάνι), (στ) Μαρία Λάτσαρη, *Εμείς η Αντιγόνη* (Νεφέλη).

Στην κατηγορία **μαρτυρία-χρονικό-βιογραφία-ταξιδιωτική λογοτεχνία**, πλούσια η παραγωγή για τα τρία πρώτα είδη, με πολλά τα πάρα πολύ καλά βιβλία. Μεγάλη η ποικιλία θεμάτων, ζητημάτων, ανάδειξης φαινομένων. Αναλύσεις και έρευνες σε βάθος, προσωπικές μαρτυρίες, διασταυρώσεις γεγονότων, εξαντλητικές πολυετείς έρευνες σε κάθε είδους αρχεία και πηγές, τόλμη, φαντασία, ευρηματικοί συσχετισμοί, συγκρίσεις, αίτια, ένταξη στο κοινωνικο-οικονομικό-πολιτισμικό-πολιτικό πλαίσιο της κάθε εποχής. Ο άνθρωπος στο κέντρο, από την αφετηρία ως τον τερματισμό. Συνεχίστηκε η της προηγούμενης χρονιάς πολύ καλή παρουσία. Λυπάμαι που στη Βραχεία Λίστα δεν μπόρεσε να συμπεριληφθεί το βιβλίο: Ιερώνυμος Λύκαρης, *Πολυτεχνείο 1973, το αίμα το αδικαίωτο ποτέ δεν ησυχάζει* (Καστανιώτης).

Στην κατηγορία του **δοκιμίου-κριτικής** το επίπεδο ήταν και φέτος πολύ υψηλό, με εξαιρετικά δοκίμια και υπέροχα κριτικά κείμενα, όπως άλλωστε ήταν και του 2022. Ικανή και η ποσότητα, δεδομένης της δυσκολίας και της ιδιαιτερότητας του Δοκιμίου και της Κριτικής, απέδειξε και το 2023 ότι η ελληνική στοχαστική εμπροσθοφυλακή συνεχίζει να δικαιώνει τη φήμη του πολυμήχανου Οδυσσέα, με αμείωτες τις συγκριτολογικές, συνθετικές, ερευνητικές και οργανωτικές ικανότητες, σε συνδυασμό με τις δεξιότητες της γραφής και τον γλωσσικό πλουραλισμό. Πολλές και οι αξιολογότατες –σε καθαρά επιστημονική βάση– μελέτες, επικυρώνουν την ακμαιότητα της κατηγορίας αυτής και στις δύο υποκατηγορίες της, όσο ανόμοιες κι αν είναι.

Στις/ους **πρωτοεμφανιζόμενες/ους συγγραφείς**, επτά επιλογές για τη βραχεία λίστα (όλες από την κατηγορία της Ποίησης –και αυτό κάτι δείχνει), με φρέσκια πνοή στον τρόπο και στην οικονομία έκφρασης, στην προσέγγιση των θεμάτων, στην ελευθερία διατύπωσης, στη στάση απέναντι στις θηλιές του σημερινού πολιτισμού γύρω από τον λαιμό του ποιητικού υποκειμένου, στην αμεσότητα, στη μετάβαση από το προσωπικό στο συλλογικό, στα διαχρονικά αναπάντητα, στην αντίληψη όσο και πρόσληψη των ανθρωπίνων σχέσεων. Πολλές οι υποσχέσεις για ένα ευοίωνο μέλλον. Είθε.

**Ντίνα Σαρακηνού**

Σε μια προσπάθεια να αποτιμηθεί σε βάθος η λογοτεχνική παραγωγή του 2023, στο μέτρο του δυνατού, συνοψίζονται οι κυριότερες διαφαινόμενες τάσεις. Η χρονιά χαρακτηρίστηκε από μια πλούσια βιβλιοπαραγωγή, με ποικιλία θεματικών και υφολογικών προσεγγίσεων. Ξεχώρισαν έργα με δεξιοτεχνία στην ψυχολογική εμβάθυνση των χαρακτήρων και φιλοσοφικές αναζητήσεις τόσο στην κατηγορία του **μυθιστορήματος**, όπου αξιολογήθηκαν καταξιωμένοι συγγραφείς, όσο και στην κατηγορία **διηγήματος-νουβέλας**. Εξίσου σημαντική ήταν η παραγωγή τεκμηριωμένων **δοκιμίων** και **χρονικών/μαρτυριών**, τα οποία βασίστηκαν σε πολυετή έρευνα και συστηματική μελέτη, ενώ η **ποίηση** ξεχώρισε για τις στέρεες δομές και την υψηλή ποιότητά της.

Πρέπει να τονιστεί ξανά ότι η κατηγορία των **πρωτοεμφανιζόμενων** παρουσιάζει μια σημαντική αδυναμία, καθώς το υφιστάμενο ηλικιακό όριο αποκλείει αξιόλογες νέες φωνές που αξίζουν προσοχής, γεγονός που καθιστά αναγκαία την επανεξέταση του πλαισίου του νόμου. Επιπλέον, αξίζει να σημειωθεί ότι η ενιαία κατηγοριοποίηση «διηγήματος-νουβέλας» και «μαρτυρίας-βιογραφίας-χρονικού-ταξιδιωτικής λογοτεχνίας» δυσχεραίνει την αποτίμηση, καθώς συγκεντρώνονται ετερόκλητα κειμενικά είδη, γεγονός που καθιστά τη σύγκριση μεταξύ τους αναπόφευκτα άνιση και δυσκολεύει την αξιολόγηση των επιμέρους δημιουργιών. Και φέτος, όπως και πέρσι, δεν εντόπισα έργα ταξιδιωτικής λογοτεχνίας.

Είμαι αισιόδοξη ότι με την ίδρυση του Ελληνικού Ιδρύματος Βιβλίου και Πολιτισμού (ΕΛΙΒΙΠ), το οποίο στελεχώθηκε από εξέχουσες προσωπικότητες, οι οποίες γνωρίζουν τον χώρο του βιβλίου εν τω βάθει, θα τεθεί σε εφαρμογή μια οργανωμένη μελέτη της βιβλιοπαραγωγής, βασισμένη σε δεδομένα και στατιστικά στοιχεία που θα συγκεντρώνονται από τον επίσημο φορέα. Αυτή η εξέλιξη αναμένεται να αποτελέσει σημαντικό πλεονέκτημα για τη συνολική εποπτεία της ελληνικής λογοτεχνίας και να διευκολύνει τον ρόλο της μελλοντικής Κριτικής Επιτροπής για τα Κρατικά Βραβεία λογοτεχνίας αλλά και τον εντοπισμό αξιόλογων έργων που αφορούν το διεθνές κοινό για μεταφράσεις.

Πιο συγκεκριμένα, στην κατηγορία του **μυθιστορήματος** για το 2023, μελετήθηκαν έργα που διακρίνονται για τη συνθετική τους επινοητικότητα, το ψυχογραφικό τους βάθος, την εξαιρετική γλωσσική επεξεργασία και την ποικιλία θεμάτων. Η παραγωγή μυθιστορημάτων κινήθηκε, σε αντίθεση με το 2022, σε ένα πιο εξωστρεφές πλαίσιο (κατά τη γνώμη μου, η έντονη εστίαση στην εντοπιότητα συχνά δεν λειτουργεί ως εφαλτήριο για διεθνή αναγνώριση) και αυτό δεν περιορίζει την εξωστρέφεια της ελληνικής λογοτεχνίας.

Από την βιβλιοπαραγωγή του 2023 διέκρινα μυθιστορήματα στα οποία η κοινωνία φέρεται αδίκως με βάση τις πολιτικές πεποιθήσεις ***(*Αλεξίου*, Άνθρωποι από χώμα)*, αλλά και με καχυποψία** απέναντι στους μετανάστες αλλά και στους πρώην φυλακισμένους *(*Νικολούδης*, Άδειος τόπος).* Σε ένα παράλληλο κοινωνικό πλαίσιο μηνύματος ολοκληρώνεται και η τριλογία της Μπουραζοπούλου *(Ο δράκος της Πρέσπας ΙΙΙ. Η μνήμη του πάγου)* με τις πολιτικές αφηγηματικές προεκτάσεις του για την ανάγκη συνειδητοποίησης και αποδοχής μιας κοινής μοίρας που διαπερνά σύνορα και απαλείφει εχθρότητες. Η κοινωνία συνεχίζει τον καταπιεστικό της ρόλο στο έργο του Συμπάρδη, *Πλατεία Κλαυθμώνος*,όπου ο αναγνώστης διαβάζει για απαγορευμένες σχέσεις κατά τη διάρκεια της δικτατορίας και στο *Έλα να παίξουμε!* του Χριστόπουλου,όπου η κοινωνία σιωπά ενοχικά. Στο πολυσέλιδο έργο *Μινώταυρος* του Στεφανάκη καταγράφεται μια εποχή από το 1894 έως τον Δεύτερο Παγκόσμιο Πόλεμο, τη Μάχη της Κρήτης και την Κατοχή, με τον συγγραφέα να στήνει ξανά τους μεγάλους μυθιστορηματικούς κόσμους. Στο noir μυθιστόρημα του Βαβδινούδη, *Αμerikα,* η μακαρθική Αμερική γίνεται η εποχή της ελπίδας για την αναζήτηση μιας νέας ταυτότητας και στο *Υπήρξα τόσοι άλλοι,* του Σταμάτη, η συγγραφική ενδοσκόπηση κατορθώνει να γεφυρώσει το ατομικό με το οικουμενικό. Στο *Ανάληψη* του Παπαμόσχου η διαχείριση της απώλειας και ο πόνος στον μέγιστο βαθμό παρουσιάζονται με ποιητικότητα στη γραφή και εμφανής επίσης είναι η ποιητική αισθητική στο *Οικογενειακή ρίζα ’70* του Λουκόπουλου*,* έργο που αγγίζει τον χώρο του μαγικού ρεαλισμού.

Στην κατηγορία **διήγημα/νουβέλα** διέκρινα εξαιρετικές επιδόσεις που καλύπτουν ένα ευρύ φάσμα αφηγηματικών θεμάτων. Το *Ραδιοκασετόφωνο* του Ανυφαντάκη διακρίνεται από την εμβάθυνση στον ψυχισμό των χαρακτήρων στον καμβά των σχέσεων, το *Πες της* του Οικονόμου από τις αναπάντητες νοητικές συλλήψεις των χαρακτήρων του που προσφέρουν στον αναγνώστη μια αφορμή για στοχασμό και το *Η τελευταία αρκούδα του δάσους* του Παπαντώνη από μια ισορροπημένη υπαινικτικότητα στην αποτίμηση των πολύπλοκων οικογενειακών δεσμών. Στα διηγήματα *Το αδελφομοίρι και άλλες ιστορίες* του Πάσχου φωτίζεται η βουλγαρική κατοχή με την ντοπιολαλιά των Σερρών και στο *Δωμάτιο με δόντια και άλλες κοφτερές ιστορίες* της Κορνέτηη θεματολογία των ιστοριών αντλείται από την πραγματικότητα αλλά αγγίζει τα όρια του παραμυθιού. Οι προσδοκίες των ηρώων καταγράφονται στο *Ακούω φωνές* της Δέρβη, με ποικιλία αφηγηματικών τεχνικών.

Αναφορικά με την **ποίηση** το 2023 παρατηρήθηκε η έκδοση ποιητικών συλλογών που εστιάζουν στη σύγχρονη πραγματικότητα, με ιστορικότητα και με αφηγηματικές ποιητικές δομές τόσο σε έμμετρο όσο και σε ελεύθερο στίχο. Περιλαμβάνονται επίσης συνθέσεις μικρότερης έκτασης, οι οποίες διακρίνονται για την εκφραστική τους λιτότητα. Ενδεικτικά αναφέρω, τα βιβλία *Έθνος Εξαιρετικά* του Κοσμόπουλου, *Η χαμένη θεά* της Γρίβα, *Εξόδιος Αέρας* της Μαρίας Κούρση, *Ημέρες Καλοσύνης* της Κρυστάλλης Γλυνιαδάκη και του Γιώργου Βέη με τον σημασιολογικό τίτλο *Καταυλισμός*.

Για την κατηγορία **δοκιμίου-κριτικής** αξίζει να σημειωθεί ότι η παραγωγή του 2023 υπήρξε πλούσια, προσφέροντας μια εντυπωσιακή ποικιλία από εξαιρετικά ενδιαφέροντα έργα. Αυτό το γεγονός καθιστά τη σύγκριση και την επιλογή ακόμη πιο απαιτητικές. Δοκίμια ιστορίας, φιλολογίας, πολιτικής, αλλά και λογοτεχνίας. Διέκρινα την οξυδερκή και αναλυτική σκέψη της Καστρινάκη στο *Μίλα, Πηνελόπη! Λογοτεχνικές μεταμορφώσεις της μυθικής ηρωίδας στην Ελλάδα και τον Δυτικό κόσμο από τον 19ο αιώνα ως τις μέρες μας*, το *Καβάφης. Το τελευταίο ταγκό στην Αλεξάνδρεια* του Τσιανίκα, που αποδεικνύει ότι τελικά δεν έχουν ειπωθεί όλα για τον μεγάλο Αλεξανδρινό. Το Οι *Δωσίλογοι. Ένοπλη, πολιτική και οικονομική συνεργασία στα χρόνια της Κατοχής*, του Χαραλαμπίδη είναι εμπλουτισμένο με πλούσιο αρχειακό υλικό μετά από ενδελεχή έρευνα, ενώ το βιβλίο της Hellner, *Ιστορία της αρχαιολογικής φωτογραφίας στην Ελλάδα*, έρχεται να καλύψει μια παραμελημένη πτυχή της ιστορίας της φωτογραφίας στην Ελλάδα.

Αναμφίβολα, η πολυσχιδής φύση της κατηγορίας **μαρτυρία-βιογραφία-χρονικό-ταξιδιωτική λογοτεχνία**, με την ποικιλία των διαφορετικών ειδών που περιλαμβάνει, καθιστά δύσκολη τη συνολική αξιολόγηση και εποπτεία της. Στην κατηγορία αυτή αναδείχθηκαν σημαντικά και αξιόλογα έργα με ποικίλες προσεγγίσεις. Περιλαμβάνονται ερευνητικές μελέτες και βιογραφικές αφηγήσεις, με παραδείγματα που αναδεικνύουν την πολυμορφία της θεματολογίας. Διέκρινα το *Ο Σεφέρης στην Αμερική* της Γκιόκα, το οποίο το χαρακτηρίζει αδημοσίευτο υλικό, το *Τρεις εποχές.* *Αυτοβιογραφικές σημειώσεις ενός σκηνοθέτη του θεάτρου* του Λιβαθινού (ιδιαίτερο ενδιαφέρον έχει η αφήγησή του για τα χρόνια στη Μόσχα, την εποχή του Ψυχρού Πολέμου), το *Μακρόνησος. Όταν η «τρέλα» απόκτησε τοπικό προσδιορισμό*. *Ψυχοπαθολογικαί εκδηλώσεις εξ αντιδράσεως, αλαλίαι και τρόμοι εκτοπισθέντων εις Μακρόνησον*, του Υφαντή και του Χεκίμογλου, *Ατομική εποχή. Πυρηνική ενέργεια, αντιδραστήρες και ουράνιο στην Ελλάδα του 20ου αιώνα*. Επίσης το *Αφηγήσεις Ανάρρωσης*, *Με τα λόγια των θεραπευόμενων από προγράμματα απεξάρτησης*, της Φλωρά, η οποία παραθέτει αυτούσια τα λόγια των ανθρώπων που βιώνουν αυτή την εμπειρία.

Στην κατηγορία των πρωτοεμφανιζόμενων, αξίζει να υπογραμμιστεί ξανά ότι ο ηλικιακός περιορισμός των 35 ετών λειτουργεί ως εμπόδιο, περιορίζοντας την επιλογή και, κατ’ επέκταση, τη βράβευση αξιόλογων νέων δημιουργών. Αυτό έχει ως αποτέλεσμα να αποκλείονται σημαντικά έργα και καλλιτέχνες, το έργο των οποίων δεν μπορεί να βρει εύκολα αναγνώριση σε άλλες κατηγορίες, όπου κυριαρχούν πιο έμπειροι δημιουργοί, καθιστώντας τη σύγκριση άνιση. Εντούτοις, ξεχωρίζουν νέες ποιητικές φωνές όπως της Παπαδάκη, *Και ο κόσμος τι θα πει;* και της Φιλιππίδου*, Το μαύρο αβγό*.

**Σταύρος Σταμπόγλης**

Θα ξεκινήσω και φέτος τη συμμετοχή μου στην έκθεση της επιτροπής Κρατικών Βραβείων Λογοτεχνίας 2024 (παραγωγή 2023) με μια γενική αναφορά. Ολοκλήρωσα την προσπάθεια μελέτης με ειλικρίνεια κατά το δυνατόν και ενίοτε με σοβαρούς τραυματισμούς ζήλειας, γνωρίζοντας τις προσωπικές μου ελλείψεις τουλάχιστον στον τομέα της κριτικής.

Η λογοτεχνική παραγωγή του 2023, όπως αυτή μας παραδόθηκε καταρχήν σε τίτλους από την Εθνική βιβλιοθήκη ήταν μια στρατιά από 7 διακριτές «ταξιαρχίες». Θεωρώ πυξίδα μου σ’ ετούτη την πορεία αφενός το ελπιδοφόρο μήνυμα από το μέγα πλήθος των εκδόσεων λογοτεχνίας, και αφετέρου ότι παρά τη γενική αλήθεια του θετικισμού πως τα μικρά συστήματα είναι πιο συνεπή από τα μεγάλα, στο κοινωνικό γίγνεσθαι η πολυπλοκότητα και το πλήθος καθορίζουν την ποιότητα συνέχειας και ασυνέχειας, όπου και η μεταγραφή τους σε συνδυασμούς του αντικειμενικού και του υποκειμενικού. Στη διαδικασία η αντίστιξη των αντιθέσεων, της ποιότητας και της συνάφειας δεν είναι εύκολη. Στο πλήθος, αρκεί να ρίξεις μια ματιά για να ανακαλύψεις την προδιάθεση του σύμπαντος ανάμεσα στους φαινομενικά ουδέτερους αλλά γενεσιουργούς κόκκους της άμμου.

Σήμερα διαφαίνεται μια εμμονή, πέρα από τις διαθέσεις και τάσεις του παρόντος χώρου και χρόνου, να κατηγοριοποιήσουμε ή να θέσουμε τη σύγχρονη λογοτεχνία κάτω από κανόνες, ρυθμούς και ομάδες με τα δεδομένα μιας προηγούμενης και λίγο-πολύ θνήσκουσας περιόδου. Έτσι όμως δεν οργανώνουμε το παρόν ενώπιον του μέλλοντος, απλά το τιθασεύουμε. Αυτή η γραφειοκρατικοποιημένη τάση ήδη δείχνει αναποτελεσματικό φράγμα στο φουσκωμένο χείμαρρο του κοινωνικού γίγνεσθαι.

Έχω την αίσθηση πως τώρα δα όλα είναι στο τραπέζι, όλα επιτρέπονται, όλα μπορούν ν’ ανθίσουν. Οι λέξεις, οι λέξεις της συντριβής, αλληλοεπηρεάζονται, ανακατεύονται, συγχωνεύονται, διαχωρίζονται και πάλι απ’ την αρχή. Οδηγός και κριτήριο η γνώση αλλά κυρίως οι ανάγκες της εξέλιξης προς το αύριο, το ραγδαίο και το αστραπιαίο της κίνησης τώρα δα. Είμαστε με το ’να πόδι και το ‘να χέρι στην εξέλιξη. Σήμερα πρέπει να γνωρίζουμε πως δεν υπάρχει ένας βολικός ορίζοντας. Δυστυχώς όμως το άλλο πόδι και τ’ άλλο χέρι στην βαρβαρότητα βρίσκονται. Και μάλιστα συχνά με συνείδηση για το πρόσκαιρο κέρδος. Προσωπικά θα υποστήριζα πως κάποτε-κάποτε οσμίζομαι μια *«ιεροτελεστία της άνοιξης»*, όπως το έθεσε ο Ιγκόρ Στραβίνσκι, ή μια *«εποχή στην κόλαση»* κατά Αρθούρο Ρεμπώ.

Όχι, δεν έχει χαθεί η ελληνικότητα στη λογοτεχνία, αντιθέτως. Είναι όμως αναγκαίο να αναζητήσουμε και τη συνάφεια με τον άλλο κόσμο μέσα απ’ τις φοβερές δυνατότητες επικοινωνίας, παραγωγής και τις ανεπιστρεπτί ως φαίνεται νέες συνθήκες παγκοσμιοποίησης, παρά την προσπάθεια διαφοροποιήσεων με αναποτελεσματικά εργαλεία την αναζωπύρωση αρχαίων αντιθέσεων, εθνικισμών, μιλιταρισμού και νέο-μισαλλοδοξίας. Η παγκοσμιοποίηση στην οικονομία και την κάθε είδους διαχείριση ομογενοποιεί τα κοινωνικά προβλήματα πέρα απ΄ τις γεωγραφικές και άλλες διαφορές. Διαφαίνεται πως μάλλον οι τεχνητές αντιθέσεις και η τεχνητή συνδαύλιση των αντιθέσεων αντιπαραθέτει τους κόσμους σήμερα.

Τίποτα δεν γυρνά πίσω, τίποτα δεν μπορεί να μας βοηθήσει ουσιαστικά από τις σπουδαίες και πεπαλαιωμένες τεχνικές περί σχολών και δογμάτων κάθε είδους και κατηγορίας, λιγότερο ή περισσότερο σπουδαίες, ωστόσο επιτυχείς κάποτε επειδή μπόρεσαν να κατανοήσουν την εποχή τους και να δουν την άλλη μέρα πριν συμβεί. Πρέπει και εμείς να κατανοήσουμε την εποχή μας. Εποχή που εξελίσσεται με αστραπιαία ταχύτητα.

Μέσα σ΄ αυτό το περιβάλλον στην κατηγορία **μυθιστόρημα** αναφέρω μερικούς εξαιρετικούς τίτλους άλλοτε γενναίας, άλλοτε παρηγορητικής γραφής, όπου συχνά η αφαίρεση ξεφεύγει ακόμη και απ΄ τον μοντερνιστικό ρυθμό και φτάνει στα όρια της πεζοποίησης, κάτι που δεν εμποδίζει την εικόνα, τον ρυθμό και την ιστορικότητα να αναπτύσσονται με σαφήνεια και συνέπεια. Μάλιστα συχνά οι πολιτικές συνθήκες σε πρώτο ή σε δεύτερο επίπεδο, που διαπραγματεύονται οι συγγραφείς, ξεφεύγουν από τις λαϊκότροπες τάσεις και την μνημοσύνη του καφενείου, προαγόμενες σε ανθρωπιστικές και υπαρξιακές κορυφώσεις, περιγράφοντας τη βουβή αγανάκτηση για την αναποτελεσματικότητα και την μοναξιά σε περιβάλλον απώλειας. Αναφέρω ενδεικτικά: *Πλατεία Κλαυθμώνος* του Γιώργου Συμπάρδη, *Ανάληψη* του Ηλία Λ. Παπαμόσχου, *Οικογενειακή ρίζα 70* του Κωνσταντίνου Χ. Λουκόπουλου, *Άνθρωποι από χώμα* του Δημήτρη Αλεξίου, *Ήλιος με ξιφολόγχες* του Γιώργου Σκαμπαρδώνη, *Αμέρικα* του Νίκου Κ. Βαβδινούδη, *Η σκόνη του κόσμου όταν γκρεμίζεται* του Μάκη Καραγιάννη*.*

Στην κατηγορία **διήγημα-νουβέλα** η κριτική φαίνεται εύκολο ζήτημα αλλά δεν είναι έτσι. Εδώ η κατανόηση και η αποδοχή κρίνονται από πρόταση σε πρόταση, εξετάζοντας την συμπύκνωση και τις κινηματογραφικές εναλλαγές. Συνάντησα γραφές ταχύτατες, νευρικές, με εξαιρετικά ελληνικά και σύγχρονες εικόνες. Η κινηματογραφική δομή των κειμένων και των νοημάτων βρίσκεται σε εξαιρετικό επίπεδο. Η άνθηση του διηγήματος, της μικρής φόρμας γενικά, τα τελευταία χρόνια στην ελληνική γλώσσα αποτελεί μια μεγάλη στιγμή και ελπίδα της λογοτεχνίας μας. Αναφέρω ενδεικτικά μερικούς τίτλους με ιδιαίτερες λογοτεχνικές, αρχιτεκτονικές δυνατότητες και αρετές με εργαλείο την αφαιρετική κομψότητα. Συχνά, παρά τον φαινομενικό μηδενισμό ή την απελπισία, η αλήθεια των γεγονότων που περιγράφονται αποτελεί παρηγοριά της ύπαρξης. Αναφέρω λοιπόν ενδεικτικά: *Ακούω φωνές* της Λουκίας Δέρβη, *Οι απέθαντοι* του Δημήτρη Νόλλα, *Πράγματα που σκέπτεται η παρθένος Μαρία καπνίζοντας κρυφά στο μπάνιο* της Αλεξάνδρας Κ., *Πες της* του Χρήστου Οικονόμου, *Δωμάτιο με δόντια και άλλες κοφτερές ιστορίες* της Έλσας Κορνέτη, *Ραδιοκασετόφωνο* του Ιάκωβου Ανυφαντάκη.

Στην κατηγορία **δοκίμιο-κριτική** υπάρχουν αξιόλογες και σπουδαίες μελέτες στο πεδίο της φιλοσοφίας, των ανθρωπιστικών επιστημών, των θετικών επιστημών και της ιστορίας. Πρέπει να ομολογήσω τις δυσκολίες μου τουλάχιστον ενώπιον ειδικών επιστημονικών και πραγματολογικών στοιχείων. Ωστόσο οι καλές ως και εξαιρετικές αφηγηματικές δυνατότητες, η οργάνωση και η γλαφυρότητά της γραφής στις περισσότερες περιπτώσεις, βοήθησαν στην λήψη αποφάσεων σε ένα δύσκολο πεδίο με εξαιρετικές συμμετοχές τουλάχιστον στο μεγαλύτερο μέρος. Απολύτως ενδεικτικά αναφέρω μερικούς τίτλους: *Ιστορία της Αρχαιολογικής φωτογραφίας στην Ελλάδα* της Myrtia Hellner, *Βελονιές της πρωτοπορίας* της Ζέφης Κόλια, *Καβάφης. Το τελευταίο ταγκό στην Αλεξάνδρεια* του Μιχάλη Τσιανίκα, *Ο ανοικτός κόσμος του Ντοστογιέφσκι* του Γιώργου Χρ. Κυθραιώτη*.*

Στην κατηγορία **μαρτυρία-χρονικό-βιογραφία-ταξιδιωτική λογοτεχνία** υπήρξαν επίσης εξαιρετικές συμμετοχές και μάλιστα ιδιαίτερες και ισοδύναμες. Προσωπικά πήρα και ένα μάθημα για το τραγικό των αντιθέσεων σε άλλες εποχές εδώ γύρω. Οι επιλογές και οι τελικές προτάσεις μου έγιναν ύστερα από μεγάλη δυσκολία και προσωπική εσωτερική ιδεολογική σύγκρουση. Μας είναι πολύτιμες οι μαρτυρίες όπου η παρατήρηση, η επιστημονική αλήθεια και τεκμηρίωση της βαρβαρότητας του θριάμβου, όπου και να συμβαίνει, σε όποιο στρατόπεδο, ένθεν και ένθεν στον πλανήτη, με οποιαδήποτε δικαιολογία των νικητών, η εξόντωση άοπλων αιχμάλωτων σε στρατόπεδα θανάτου κάθε τύπου και κατηγορίας, δεν είναι παρά το ανώτατο στάδιο της ήττας του ανθρώπινου είδους πέρα από προσωπικές συμπάθειες και απόψεις. Αναφέρω ενδεικτικά: *Μακρόνησος. Όταν η τρέλα απόκτησε τοπικό προσδιορισμό. Ψυχοπαθολογικαί εκδηλώσεις εξ αντιδράσεως, αλαλίαι και τρόμοι εκτοπισθέντων είς Μακρόνησον* του Δημήτρη Υφαντή*, Ο Σεφέρης στην Αμερική* τηςΑσπασίας Γκιόκα, *Βάλιας Σεμερτζίδης. Ημερολόγιο 1929-1939,* με εισαγωγή και επιστημονική επιμέλεια του Νίκου Χατζηνικολάου, *Ο άλλος μικρασιατικός πόλεμος, τύπος, εορτές, θέατρο, κινηματογράφος, καραγκιόζης* τηςΔήμητρας Πυρπιρή*.*

Στην κατηγορία **πρωτοεμφανιζόμενου συγγραφέα** έως 35 ετών υπάρχουν στη βραχεία λίστα επτά συμμετοχές. Επτά ποιητικές συλλογές. Προσπάθησα να τις αξιολογήσω όλες. Ένας άντρας και έξι κυρίες. Το αποτέλεσμα είναι ότι και οι επτά μπορούν και πρέπει να συμμετέχουν στην τελική κρίση, ύστερα από την πρόταση του κ. Προέδρου και την ομόφωνη απόφαση της Επιτροπής. Γενικά παρατήρησα καλή και απλή γραφή σε καλά ελληνικά της καθημερινότητας, δίχως κραυγές και τεχνητές προσπάθειες για πολύπλοκη γραφή και έκφραση. Οικονομία λόγου, λεπτές μεταφορές και ευφυή αφαίρεση. Αμφισβήτηση, βαθιά και χωνεμένη κριτική στάση, αλλά με αποδοχή των συνθηκών και κυρίως στάση αναμονής. Η κριτική εκδηλώνεται σχεδόν με διακριτικότητα, ενώ η μοναξιά είναι περισσότερο από εμφανής. Κάπου αντιλαμβανόμαστε τη δυναμική της ελπίδας μέσα από την επιθυμία έγκυρης διάγνωσης. Μια παρηγορητική ποιητική. Γενικά φυσάει φρέσκο αεράκι εδώ γύρω. Ενδεικτικά αναφέρω τις συλλογές: *Η άγρια* της Ιωσηφίνας Περδικίδου*, Εγκυκλοπαίδεια διαστημικού προσανατολισμού* της Αθανασίας Κακαράντζα και *Εύκρατη ζώνη* της Ήλια Μπούρα

 Άφησα τελευταία την κατηγορία της **ποίησης**. Εξαιρετική τελική εικόνα και πολύ μελέτη. Η επιτροπή επέλεξε ευρεία λίστα με 17 συλλογές. Ώρες μέσα στον φόβο πως κάτι μας διέφυγε στα στενά περιθώρια του πολύτιμου χρόνου. 17 εξαιρετικές συλλογές, θα υποστήριζα σπουδαίες, η κάθε μία για άλλους λόγους, άλλοτε συμπληρωματικούς, άλλοτε παραπληρωματικούς. Ό,τι τοποθετεί ένα σκαλοπάτι υψηλότερα τις προσωπικές γραφές και την ποιητική γενικότερα. Ισχύει και πάλι η καλλιέργεια της κοινωνικής κριτικής, συχνά με επίγευση παγκοσμιότητας και αμφισβήτησης, αλλά προεξάρχει η προσωπική στάση εντός της απώλειας, κάτι απολύτως κατανοητό. Δηλαδή βρισκόμαστε ακόμη ιδεολογικά στην εποχή της κατανόησης και της αποδοχής των γεγονότων, στην εποχή μιας πολυβασανισμένης διαδικασίας επαλήθευσης. Ό,τι οδηγεί στη μαντική ικανότητα. Τέτοιες ποιητικές προσεύχονται για το παρόν διακρίνοντας την κίνηση των σκιών του μέλλοντος. Είτε το δεχόμαστε, είτε δεν το δεχόμαστε, το καλό ποίημα διαθέτει την επίγευση ενός θεατρικού δρώμενου τη στιγμή που ολοκληρώνεται η διάρκεια και ελευθερώνεται ο χρόνος. Μια αντικειμενική κατάσταση-συνθήκη με αντιπαραθέσεις στον ρυθμό και τη φόρμα, αλλά ομοιότητες στο περιεχόμενο από ποιητή σε ποιητή. Το τυχαίο ως δύναμη αποτύπωσης στη διαφορετικότητα της ποιητικής εικόνας και του ηχοχρώματος. Η εκμετάλλευση των στοιχείων συνάφειας στην κριτική, κατά την γνώμη μου, αποτελεί το ευτυχές γεγονός της ποιητικής αντίστιξης. Είναι η μουσικότητα μιας ποιητικής που κερδίζει τον σχολιαστή, τον απαγγέλλοντα, τον ακροατή. Γραφές όπως του Δημήτρη Κοσμόπουλου από την απλότητα της παράδοσης των πόλεων, στην πολύπλοκη ηχώ μιας ψυχής του Γιώργου Βέλτσου, ως την τρυφερότητα του ελάχιστου στίχου στον Τζανετάκη, να «συγκρούονται» στις επιλογές τους ανάμεσα στην ελευθερία και την πειθαρχία του ποιήματος. Ωστόσο κατά βάθος συνοδοιπορούν στην αγωνία, παρά τις διαφορετικότητες στο ένδυμα και στο γαϊτανάκι των χρωμάτων, τις λέξεις. Έχουμε ποιητικές όπως της Λένας Καλλέργη, της Ειρήνης Μαργαρίτη και της Ασημίνας Λαμπράκου. Τόσο πλησίον οι τρεις τους, όσον αφορά την εξαιρετική ποιότητα τουλάχιστον, όσο και στον μοντερνισμό και στη θεματική της αμφισβήτησης, με ελλειπτικό τρόπο λιγότερο ή περισσότερο. Θυμός με τρυφερότητα· αν είναι δυνατόν, κι όμως. Ή τις ποιήτριες του διαφορετικού ήχου και γιατί όχι του αντιθετικού στο πλέξιμο των πολύπτυχων εικόνων, ανάμεσα στον βαθμό έντασης, την οξύτητα της καταγγελίας και την παρηγορία της αποδοχής, μιλώντας πάντα για την εμβληματική ποιητική του τώρα, άρα και των μελλοντικών γκρεμών που αναδύονται από τις αποτυπώσεις της Γρίβα, πλάι στην απλότητα της Κούρση, και στην δυναμική κίνηση της Βαχλιώτη. Και κει πίσω από την απαγγελία, για να πιάσω τον ρυθμό, θα με ζεστάνει η σκιά μιας ψυχής κατά Αθηνά Παπαδάκη, θα με πικράνει η περιδιάβαση στο σκοτάδι της Γλυνιαδάκη, θα με πλήξει η μελαγχολία των κρυπτικών μύθων της Παναγιώτου. Θλίψη που ξεσηκώνει σαν έπος τον στοχασμό. Κι ύστερα η δυναμική, η ισχύς, η αγανάκτηση, η διαμαρτυρία, το νεύρο στην ανανέωση της ποιητικής με μια ιδιαίτερη κραυγή, περισσότερο σιωπή λεπίδας παρά κρότος σφυριού, κατά Στίγκα. Κι αυτόν τον οξύ ήχο εν αρμονία τον θέτω απέναντι στη ηρεμία και την καρτερία του Βέη, και μέχρι την καλοακονισμένη κομψότητα του Δελιόπουλου. Ή μήπως να αναφερθώ στη γλυκύτητα και την ποιητική εμπειρία του Λάνταβου πλάι στην έγκυρη και έγκαιρη εικονοποίηση της καθημερινότητας του Μελιτά, με εικονοληψία ουσιαστικής ανταπόκρισης όπου η λεπτή ειρωνεία της ματιάς συμπληρώνει την ποιητική ανέλιξη. Αυτούς τους διακριτούς βηματισμούς τούς θέτω πλάι στην σταθερότητα της προαγωγής σε φόρμα και περιεχόμενο του Αγγελή, καθώς το ηχόχρωμα ενός απογειωμένου μοντερνισμού ενδυναμώνει την κεκρυμμένη ελπίδα επί γης όπου και οι θάλασσες των κόσμων αυτό το νάμα τ’ Ουρανού. Η αλήθεια ως Θεία Μετάληψη. Γνωματεύσεις ανθρωπισμού με ελλειπτικότητα και μεταφορές. Διαδικασία άφεσης ο λόγος του Αγγελή.

Κατάλαβα απ΄ την αρχή της ένταξής μου στην Επιτροπή πως με πόνο βαθύ θα αναγκαστώ ν’ αφήσω δίπλα σπουδαίες και εξαιρετικές ποιητικές στις λαβυρινθώδεις διαδρομές μέχρι την τελική επιλογή της βράβευσης. Σημασία έχει η κατανόηση πως δεν είμαι μόνος πλάι στις μυριάδες αναγκών και κινήσεων. Ο διάλογος είναι η σπουδαιότερη εγγύηση για την ανεκτικότητα. Σκέπτομαι πως η λογοτεχνική κριτική, η κριτική γενικά, δεν πρέπει να έχει το ύφος ενός αλάνθαστου μεγαλείου, ενός δόγματος, ενός κανόνα, αλλά τη σιωπή του λυγμού και την άρθρωση της ευθύνης. Από την αφαίρεση, τον μοντερνισμό, τον ασίγαστο ρυθμό, κάθε ρυθμό και τις σταγόνες με στοιχεία λυρισμού κεκρυμμένα ή εμφανή, ισορροπεί, εξελίσσεται και υπηρετεί με ικανό τρόπο η ποίηση την ελληνική σύγχρονη γλώσσα και το αντίστροφο βεβαίως.

Το 2023 ήταν μια χρονιά με εξαιρετική ποιητική παραγωγή, όπου πέρα και πάνω απ΄ την αγωνία για την αρχική συγκρότηση της ευρείας λίστας, την ολοκλήρωση της ευρείας λίστας, την ίδια τη βραχεία λίστα, και τελικά την επερχόμενη βράβευση, το σπουδαιότερο στον θεσμό των Κρατικών Βραβείων είναι η συλλογική προσπάθεια ισχυροποίησης ακόμα μια φορά της ελληνικής γλώσσας, η ελευθερία της έκφρασης, η προστασία της αμφισβήτησης και του αιρετικού μιας σύγχρονης ευρωπαϊκής κινηματικής λογοτεχνίας. Όποιο πιθανό ασαφές σημείο, η προσωπική κούραση, σβήνουν μπροστά σε τούτο το πλούσιο κατώφλι του σπιτιού μου. Η ανάγκη για έκφραση αποτελεί δώρο του σύμπαντος, της φύσης, του Θεού αν θέλετε. Η ελευθερία στην έκφραση απαιτεί ασίγαστη φροντίδα και κατάσταση επιφυλακής από τον άνθρωπο-πολίτη και την Πολιτεία. Είθε!

(Τέλος κειμένου Έκθεσης)

ΤΑ ΜΕΛΗ ΤΗΣ ΕΠΙΤΡΟΠΗΣ

**Ευριπίδης Γαραντούδης (Πρόεδρος)**

**Ανδρέας Μήτσου (Αντιπρόεδρος)**

**Πόπη Αρωνιάδα**

**Λητώ Ιωακειμίδου**

**Ηλίας Καφάογλου**

**Έλενα Κουτριάνου**

**Γιώργος Ρούσκας**

**Ντίνα Σαρακηνού**

**Σταύρος Σταμπόγλης**